**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 14 Σεπτεμβρίου 2021, ημέρα Τρίτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κυρίου Μάξιμου Χαρακόπουλου και της Αντιπροέδρου της κυρίας Άννας Μάνη- Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Νέο πλαίσιο για την ευζωία των ζώων συντροφιάς-Πρόγραμμα «ΆΡΓΟΣ» και λοιπές διατάξεις  Υπουργείου Εσωτερικών».(4η συνεδρίαση- β΄ ανάγνωση).

### Στη συνεδρίαση παρέστησαν ο Αναπληρωτής Υπουργός Εσωτερικών, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα και χρόνια πολλά. Μεγάλη γιορτή της ορθοδοξίας σήμερα, η ύψωση του τιμίου σταυρού. Χρόνια πολλά στις εορτάζουσες και τους εορτάζοντες, τις Σταυρούλες και τους Σταύρους, αλλά θα έλεγα και σε όλες τις Ελληνίδες και τους Έλληνες. Το σημείο του σταυρού, όχι τυχαία κοσμεί το εθνικό μας σύμβολο, την ελληνική σημαία, υπενθυμίζοντας ότι η ελληνική επανάσταση του 1821 που φέτος εορτάζουμε τα 200 χρόνια από την έναρξή της, έγινε για του Χριστού την πίστη την αγία και της πατρίδος την ελευθερία.

Θα έλεγα χρόνια πολλά και σε όλο τον ελληνικό λαό, σε όλους τους Έλληνες, όπου γης, στους ορθοδόξους, καθώς όχι τυχαία σήμερα, μαζί με το βασιλικό που δίδεται στις εκκλησίες σε ανάμνηση του θαυμαστού τρόπου εύρεσης του τιμίου σταυρού από την Αγία Ελένη, ψάλουμε και τον νικητήριο παιάνα, «Σώσον Κύριε τον λαόν σου». Χρόνια πολλά, λοιπόν, σε όλους τους Έλληνες ορθοδόξους, όπου γης.

Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Νέο πλαίσιο για την ευζωία των ζώων συντροφιάς – Πρόγραμμα «ΆΡΓΟΣ» και λοιπές διατάξεις  Υπουργείου Εσωτερικών».

Είναι η τέταρτη και τελευταία συνεδρίαση της Επιτροπής, πριν την εισαγωγή του νομοσχεδίου στην Ολομέλεια.

Η δεύτερη ανάγνωση, κύριε Υπουργέ, όπως γνωρίζετε, καθιερώθηκε προκειμένου μετά την συζήτηση που έχει γίνει επί της αρχής, επί των άρθρων και με βάση τις παρατηρήσεις που διατύπωσαν οι φορείς, η Κυβέρνηση ενδεχομένως να κάνει δεκτές διορθώσεις, τροποποιήσεις, οπότε πριν δώσω το λόγο στους Εισηγητές και τους Ειδικούς Αγορητές θέλω να ρωτήσω αν έχετε να κάνετε κάποια ανακοίνωση, αν έχετε να κάνετε κάποιες νομοθετικές βελτιώσεις γνωστές στο σώμα ή αν θα υπάρξει κάποια τροπολογία που θα έρθει στην Ολομέλεια ή θα κατατεθεί στην Επιτροπή.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Χρόνια πολλά και από εμένα σε όλες και όλους όσους γιορτάζουν, αλλά και σε όλους τους Έλληνες. Θα κατατεθεί μία τροπολογία αργότερα σήμερα και για τις νομοτεχνικές βελτιώσεις θα τοποθετηθώ προς το τέλος της συνεδρίασης, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υπουργέ. Να καλέσω λοιπόν στο βήμα την Εισηγήτρια της Πλειοψηφίας, τη Βουλευτή Α΄ Αθηνών της Νέας Δημοκρατίας, κυρία Φωτεινή Πιπιλή, για τις τελικές παρατηρήσεις της, επί του νομοσχεδίου.

Υπενθυμίζω ότι στην δεύτερη ακρόαση, οι χρόνοι είναι συντετμημένοι στο μισό. Έχετε εφτά λεπτά με τη δέουσα ανοχή, αν χρειαστεί κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Η ολική άρνηση της Αντιπολίτευσης δεν μας πτοεί διότι, είναι πασιφανές ότι ένας νόμος έρχεται να ανταποκριθεί στις ανάγκες της κοινωνίας και όχι να συνενώσει τους ανταγωνισμούς και τους διαγκωνισμούς των συμπεριλαμβανομένων επίσημων ή μη επίσημων φορέων. Αναφέρομαι ειδικότερα στην Αντιπολίτευση ΣΥ.ΡΙΖ.Α., απλώς γιατί το θεώρησα λίγο κωμικοτραγικό, όταν έχετε σε βάρος σας τον περιλάλητο νόμο Τσιρώνη, εκείνο το τερατούργημα, είναι λίγο δύσκολο να έχετε τέτοια οξεία κριτική για ένα νομοθέτημα το οποίο δημιουργεί τις βάσεις για να γλιτώσουμε από τα αδέσποτα ζώα.

Επαναλαμβάνω πως το θέμα του νομοσχεδίου κυρίως είναι να αποκαταστήσει τη διεθνή άθλια εικόνα της Ελλάδας που είναι η χώρα με τα εκατομμύρια αδέσποτα, είναι η χώρα με πολλές κακοποιήσεις ζώων σε σύγκριση με άλλες. Ο Πρόεδρος της Νέας Δημοκρατίας στις 22-11-2018 στην Πειραιώς για πρώτη φορά πολιτικός αρχηγός, συγκαλεί όλα τα φιλοζωικά σωματεία και άλλους παράγοντες και γίνεται μία εξαιρετική παρουσίαση από εκπροσώπους που χθες ήταν τελείως αρνητικοί. Δεν θα αναφερθώ, σε ονόματα αλλά δεν σας κρύβω τη Βαθιά μου ενόχληση για αυτό .

Ο Πρωθυπουργός σήμερα και τότε Πρόεδρος, είχε πει σε όλους τους τόνους ότι εξ όσων γνωρίζω η περιβόητη βάση για το τσιπάρισμα των ζώων βρίσκεται σήμερα, στο Υπουργείο Αγροτικής Ανάπτυξης το οποίο κανονικά θα πρέπει στη δική μου αντίληψη να ασχολείται με τα παραγωγικά ζώα και όχι με τα ζώα συντροφιάς . Το 2018 είπε τις προθέσεις του που υλοποιεί τώρα ο Υπουργός κύριος Πέτσας.

Αντίθετα, όμως, είναι το Υπουργείο Εσωτερικών το υπουργείο που έχει την εποπτεία της τοπικής αυτοδιοίκησης που θα πρέπει να έχει και την κεντρική αρμοδιότητα καθώς δεν νοείται κανένα ουσιαστικό πλαίσιο προστασίας των ζώων χωρίς τη συνεργασία της τοπικής αυτοδιοίκησης.

Στο Διδυμότειχο ο δήμαρχος ξέρει και οι δημοτικοί σύμβουλοι οι οποίοι συνεδριάζουν σε εισαγωγικά για τα καμένα τα αδέσποτα, το ίδιο και στον Δήμο Ζαχάρως. Αποκλείεται να το ξέρει το γεωτεχνικό επιμελητήριο από τα γραφεία στην οδό Αχαρνών . Να το ξεκαθαρίσουμε, λοιπόν, αυτό .

Με ενόχλησε πολύ ο ανταγωνισμός και διαγκωνισμός που διαπιστώσαμε και υπάρχουν στα πρακτικά μεταξύ όχι μόνο των επιστημονικών φορέων, που ήταν πασιφανής εννοώ, τους κτηνιάτρους τα μέλη του γεωτεχνικού επιμελητηρίου και όποιος θέλει να διαβάσει τα πρακτικά .

Με ενόχλησε ακόμα και ένας (…) διαφορετικός τρόπος ανάγνωσης του νομοσχεδίου και από τα φιλοζωικά σωματεία τα οργανωμένα. Εδώ, λοιπόν, ξεκαθαρίζω για να μην κοροϊδευόμαστε οι φιλόζωοι που έσωσαν στο Μάτι τα ζήσαμε όλα. Οι φιλόζωοι εθελοντές που έσωσαν ζώα στη Βαρυμπόμπη στις πρόσφατες τραγικές πυρκαγιές δεν έχουν ούτε σφραγίδα, ούτε τίτλο δεν ανταγωνίζονται, δεν θέλουν να περνά το ατομικό τους, θέλουν να βοηθούν στο συλλογικό.

Πάμε τώρα, στον νόμο 4039/2012 που ήταν συγκυβέρνηση Νέα Δημοκρατία- ΠΑΣΟΚ υπουργός, ο εκλεκτός λόγω προσόντων της συγκυβέρνησης ο κύριος Τσαυτάρης η εισηγήτρια της Νέας Δημοκρατίας, εγώ.

Επειδή άκουσα το ΚΙΝ.ΑΛ. να είναι πάρα πολύ καταδικαστικό τους προτρέπω να πάνε στα πρακτικά του ν.4039/2012 διότι, θα δουν ότι εάν δεν ήταν η Νέα Δημοκρατία μέσω εμού, «το χατίρι του κυρίου Τσαυτάρη» σε συγκεκριμένο επιχειρηματία να χρησιμοποιεί δελφίνια και αν δεν είχα ξεσηκώσει τον ίδιο τον τότε Πρωθυπουργό Αντώνη Σαμαρά και δεν έδινε εντολή να αποσυρθεί η διάταξη, θα είχαμε γίνει πανευρωπαϊκή και παγκόσμια «ρόμπα.»

Θα είχε συμβεί αυτό διότι, ο κ. Τσαυτάρης και το τότε Τεχνικό Επιμελητήριο του Υπουργείου Ανάπτυξης Αγροτικής, δεν είχαν αντιδράσει. Επίσης, υπήρξαν και βουλευτές που στήριζαν τους κυνηγούς, να μπορούν να κόβουν την ουρά του κυνηγετικού σκύλου και τα αυτιά. Αυτά, λοιπόν, να πάτε να τα δείτε στα πρακτικά του 2012 διότι, η Νέα Δημοκρατία μέσω του Πρωθυπουργού και εμού, τα σταμάτησε όλα αυτά και σας παρακαλώ πολύ, να είμαστε πιο ανοικτοί όταν μιλάμε εναντίον ενός νομοσχεδίου.

Θα ήθελα τώρα, να πάω στην τοποθέτηση του Γεωτεχνικού Επιμελητηρίου. Ο κύριος Μάμαλης μας είπε τριάντα τρεις φορές ότι είναι επιστήμονες. Αυτό το γνωρίζουμε δηλαδή, ότι όσοι είναι μέλη του Γεωτεχνικού Επιμελητηρίου είναι επιστήμονες και ως -αν είναι δυνατόν- ως επιχείρημα επαναλαμβάνω στην ομιλία του εχθές είπε πως δεν έπρεπε να φύγει από τους εξαιρετικούς επιστήμονες του Υπουργείου Αγροτικής Ανάπτυξης, λες και το Εσωτερικών δεν έχει επιστήμονες και τα άλλα υπουργεία διότι, προ αμνημονεύτων ετών είχαν πάρει βραβείο από την Ευρωπαϊκή Ένωση για την αντιμετώπιση της γρίπης των πτηνών.

Ερωτώ, έχει καμία σχέση το σημερινό νομοσχέδιο με την γρίπη των πτηνών; Δηλαδή, οι κτηνίατροι από την Αχαρνών, επαναλαμβάνω, ξέρουν καλύτερα πώς θα επιλύσουν το πρόβλημα από ότι οι τοπικοί δήμαρχοι;

Επίσης, μου έκανε αλγεινή εντύπωση που τόλμησε επιστήμονας -όπως μας είπε τόσες φορές- που εκπροσωπεί επιστήμονες να ζητήσει το 2021 από τον υπουργό, να αποσύρει την διάταξη η οποία λέει ότι απαγορεύεται να είναι έπαθλα σε πανηγύρια και διάφορες εκδηλώσεις στην επαρχία, προβατίνες και κατσίκια.

Μόνον γι’ αυτό, λυπάμαι πάρα πολύ που κανείς από αυτούς δεν κατάλαβε το περιεχόμενο του νομοσχεδίου δηλαδή, να σώσουμε τα αδέσποτα, να προστατέψουμε τα αδέσποτα σε πρώτη βάση και όλα τα άλλα λύνονται και με τα χρήματα που δίνει και με τις αλλαγές που προτίθεται να κάνει ο υπουργός, το έχει αναγγείλει διότι, η κοινωνία αυτό περιμένει, η κοινωνία και όχι οι συνδικαλιστές και οι συντεχνίες.

Σας ευχαριστώ πολύ, κύριε Πρόεδρε, είμαι συνεπέστατη ως προς τον χρόνο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν υπάρχει κανένα ζήτημα ως προς τον χρόνο, το Προεδρείο δείχνει πάντα ανοχή, κυρία Πιπιλή.

Οφείλω να πω ότι για λόγους κοινοβουλευτικής τάξης οι ενστάσεις προς τους εκπροσώπους των φορέων, καλό είναι να διατυπώνονται όταν είναι παρόντες και παρούσες οι εκπρόσωποι των φορέων προκειμένου να διατυπωθεί ο αντίλογος.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Κύριε Πρόεδρε, είμαι πολιτικό πρόσωπο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Βεβαίως, δικαίωμά σας είναι η κριτική.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** ΄Οπως γίνεται, λοιπόν, η κριτική στα νομοσχέδια, κάνω και εγώ κριτική διότι, έχω το δικαίωμα ως βουλευτής υπερασπιζόμενη και δεν θα έκανα διάλογο με άνθρωπο που θέλει να χαρίζονται προβατίνες σε πανηγύρια, για όνομα του θεού.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Πούλου.

**ΠΑΝΑΓΟΥ (ΓΙΩΤΑ) ΠΟΥΛΟΥ (Εισηγήτρια της Μειοψηφίας):** Κυρίες και κύριοι συνάδελφοι, από τη συνολική επεξεργασία του νομοσχεδίου για τα ζώα συντροφιάς που έγινε στις τρεις προηγούμενες συνεδριάσεις της Επιτροπής μας, θεωρώ ότι έχουν εντοπιστεί και αποτυπωθεί πειστικά οι πολλές και δομικές αδυναμίες του. Ειδικά, η χθεσινή ακρόαση των φορέων ήταν απολύτως αποκαλυπτική της απογοήτευσης, που έχει δημιουργήσει αυτή η νομοθετική πρωτοβουλία της κυβέρνησης σχεδόν στο σύνολο των εμπλεκομένων ήταν πραγματικά, ένας κόλαφος.

Ξεκινώντας με τον εκπρόσωπο της Τοπικής Αυτοδιοίκησης, συνεχίζοντας με τους επιστημονικούς φορείς, τους κτηνιάτρους και τους βιοτεχνικούς και καταλήγοντας στους εκπροσώπους των φιλοζωικών οργανώσεων και σωματείων, το συμπέρασμα είναι ότι η συντριπτική πλειοψηφία των φορέων, είτε διατηρεί ζωηρές επιφυλάξεις για την αποτελεσματικότητα του νομοσχεδίου, είτε το απορρίπτει εντελώς.

Επομένως, είναι πλέον σαφές ότι το συγκεκριμένο νομοσχέδιο δεν μπορεί να αποτελέσει αξιόπιστη βάση για μια ουσιαστική βελτίωση του θεσμικού πλαισίου ευζωίας των ζώων συντροφιάς και πρέπει να αποσυρθεί.

Μας είπατε, κύριε Υπουργέ, χθες στη συζήτηση επί των άρθρων, ότι το νομοσχέδιο πάει ένα βήμα μπροστά το θεσμικό πλαίσιο για τα ζώα συντροφιάς. Και η αλήθεια είναι ότι ναι, πράγματι, το κάνει αυτό, αλλά προς την εντελώς λάθος κατεύθυνση. Αντί να ενώνει διχάζει. Αντί να χτίζει πάνω σε δοκιμασμένες δομές και πρακτικές οδηγείται σε επικίνδυνους πάλι πειραματισμούς. Αντί να αποτελεί μια βάση συναινετικού διαλόγου για να προκύψουν και οι προτάσεις μας, που εσείς ο ίδιος ζητάτε υποτίθεται διακαώς, δημιουργεί μια πρωτοφανή πόλωση. Είναι ακόμα ένα παράδειγμα κακής νομοθέτησης από την κυβέρνησή σας και προσπαθείτε να αντιστρέψουμε αυτή την πραγματικότητα κουνώντας μας το δάκτυλο.

Μπορούσατε, κύριε Υπουργέ, να βγάλετε συμπεράσματα από τη διαβούλευση του νομοσχεδίου και να το αποσύρετε. Το ενδιαφέρον των πολιτών και των κοινωνικών φορέων αποτυπώθηκε με τις 29.000 περίπου των παρεμβάσεων, που κατά 80%, όμως, ήταν αρνητικές. Γιατί δεν το αποσύρατε για να το επεξεργαστούμε εκ νέου λαμβάνοντας υπ’ όψιν τις στοχευμένες παρατηρήσεις και προτάσεις των ενδιαφερομένων; Η εκ των υστέρων έκκλησή σας προς τους φορείς, αλλά και τα κόμματα για προτάσεις και νομοθετικές βελτιώσεις δεν έχει κανένα νόημα σε αυτή τη φάση, γιατί το νομοσχέδιο σας δεν επιδέχεται διορθώσεων, αφού σχεδόν σε όλα τα άρθρα του παρουσιάζει προβλήματα.

Κύριε Υπουργέ, διακατέχεστε από την αλαζονεία της κοινοβουλευτικής σας αυτοδυναμίας και θέλετε να παρουσιάζετε ότι νομοθετείτε από το μηδέν. Δεν αξιοποιείτε το υφιστάμενο νομοθετικό πλαίσιο, δεν αξιολογείτε αντικειμενικά τα θετικά σημεία και τις αδυναμίες, ώστε να θεσμοθέτησε τα βελτιωτικά. Για αυτό καταλήγετε σχεδόν πάντα να νομοθετεί είτε μόνοι σας, αντίθετα με την πλειοψηφία του ελληνικού λαού, δηλαδή, όλα τα κόμματα της Αντιπολίτευσης, την Τοπική Αυτοδιοίκηση και την κοινωνία των πολιτών. Και αναρωτιόμαστε, αφού δεν νομοθετείτε για τους πολλούς, για ποιους λίγους νομοθετείτε, για ποια συμφέροντα;

Κυρίες και κύριοι συνάδελφοι, ανέφερε χθες ο Υπουργός, ο κ. Πέτσας, ότι με το συγκεκριμένο νομοσχέδιο υλοποιείται η προεκλογική δέσμευση της Νέας Δημοκρατίας και προσωπικά του Πρωθυπουργού, κ. Μητσοτάκη, που ήταν «κανένα ζώο αδέσποτο, κανένα ζώο κακοποιημένο».

Μάλιστα, ο Υπουργός έθετε ρητορικά ερωτήματα για να δημιουργήσει την ψευδαίσθηση ότι όλα βαίνουν καλώς. Ωστόσο, στον πυρήνα του νομοσχεδίου επιλέγεται η Τοπική Αυτοδιοίκηση να επωμιστεί όλο το βάρος της διαχείρισης του νέου πλαισίου και αυτή αρνείται και προτείνει να ξανά να συζητηθεί. Γιατί; Αρνείται, γιατί αναλαμβάνει συνεχώς αρμοδιότητες χωρίς πόρους και άλλες προϋποθέσεις, όπως ειδικευμένο προσωπικό, υποδομές και εξοπλισμό. Γιατί, κύριε Υπουργέ, δεν σας εμπιστεύονται; Γιατί δεν πείθονται από τις υποσχέσεις και τις μεγαλόστομες διακηρύξεις σας; Μήπως αποφεύγουν να αναλάβουν ευθύνη; Ή μήπως επειδή διαπιστώνουν ότι με το παρόν νομοσχέδιο δεν εξασφαλίζονται οι προϋποθέσεις; Φοβούνται ότι θα εκτεθούν στους δημότες απέναντι στους οποίους καθημερινά λογοδοτούν, αλλά και ότι θα βρεθούν μπροστά σε ενδεχόμενες νέες αστικές και ποινικές διώξεις.

Μήπως και η ανάθεση της πρόσφατης πρόσληψης καθαριστριών για τα σχολικά συγκροτήματα δεν επέφερε πρόσθετο κόστος στους προϋπολογισμούς όλων των Δήμων, αφού η χρηματοδότησή σας δεν καλύπτει την εργατική δαπάνη;

Κύριε υπουργέ, υπηρετώ την αυτοδιοίκηση ακόμη, του πρώτου βαθμού και όλα αυτά που σας λέω δεν είναι πολιτική κριτική, αλλά βιωματική κριτική. Είπατε ότι τα χρήματα για τις υποδομές έχουν εξασφαλιστεί και μέχρι στιγμής, πρέπει να ομολογήσετε ότι μόνο τα 43 εκατομμύρια από το «Φιλόδημος 2» έχουν δεσμευτεί. Μέρος και αυτά των 37 δισεκατομμύρια, με τα οποία, σας προίκισε η κυβέρνηση ΣΥΡΙΖΑ.

Τα επιπλέον 40 εκατομμύρια που υποσχεθήκατε χθες, μέσα από το πρόγραμμα «Αντώνης Τρίτσης» περιμένουμε να διαπιστώσουμε πώς και πότε θα διατεθούν. Ειρήσθω εν παρόδω, οι Δήμαρχοι τρέχουν να εντάξουν τα αξιολογημένα έργα τους, αφού η διαδικασία οριστικής ένταξης έχει καθυστερήσει χαρακτηριστικά στο «Αντώνης Τρίτσης». Όσο για τα 15 εκατομμύρια που αναφέρατε ότι θα αυξηθούν οι κεντρικοί αυτοτελείς πόροι, γνωρίζετε ότι αν δεν διατυπωθούν συγκεκριμένα και δεσμευτικά στο νομοσχέδιο, αλλά και μέχρι να εγγραφούν στους προϋπολογισμούς των Δήμων, αποτελούν, δυστυχώς, κούφιες υποσχέσεις χωρίς αντίκρισμα και καλό θα ήταν να μην κομπάζετε, κύριε Υπουργέ, ως προς το ύψος αυτού του ποσού και να το συγκρίνετε με τις 600.000 που χρηματοδοτούνταν οι Δήμοι από το ΥΠΑΑΤ. Άλλες συνθήκες και άλλες απαιτήσεις, διότι, από τη στιγμή που απουσιάζει οικονομοτεχνική μελέτη υπολογισμού του κόστους ανά Δήμο, μπορούν να αποδειχτούν και λίγα, ειδικά αν αναλογιστούμε το εύρος των νέων αρμοδιοτήτων.

Επειδή κανένα συγκεκριμένο χρονοδιάγραμμα εκταμίευσης της χρηματοδότησης δεν αναφέρεται στο νομοσχέδιο, οι Δήμοι κινδυνεύουν επιπλέον να τιμωρούνται και με πρόστιμα χωρίς καν να έχουν λάβει αυτή τη χρηματοδότηση. Επίσης, με τη μεγάλη καθυστέρηση της ένταξης των έργων υποδομής - καταφύγια και λοιπά - του «Φιλόδημος 2», αλλά και τη νέα προκήρυξη του «Αντώνης Τρίτσης» που υποσχεθήκατε να γίνει άμεσα, δεν υπάρχει περίπτωση να έχουν ολοκληρωθεί τα έργα μέχρι το 2023, έτος έναρξης αξιολόγησης των Δήμων. Δεν γνωρίζετε ότι η διαδικασία δημοπράτησης ενός έργου μέχρι και την εγκατάσταση του αναδόχου ξεπερνά τους 12 μήνες στην καλύτερη περίπτωση και φυσικά χωρίς ενστάσεις;

Κατόπιν όλων αυτών, να πιστέψουμε την περιρρέουσα άποψη ότι τελικά οι Δήμοι στο νομοσχέδιο σας αποτελούν το όχημα χρηματοδότησης ιδιωτικών συμφερόντων; Να γιατί αρνούνται οι Δήμοι, κύριε Υπουργέ. Εσείς, θα αναλαμβάνατε, ως Δήμαρχος, μια τέτοια ευθύνη; Είπατε, επίσης, ότι με το σχεδιασμό σας μειώνεται ο αριθμός των αδέσποτων ζώων, αλλά και γενικά, βελτιώνονται οι συνθήκες διαβίωσής τους. Ενστερνίζονται αυτήν την άποψη οι επιστήμονες κτηνίατροι και γεωτεχνικοί, αλλά και οι φιλοζωικές οργανώσεις; Όχι, όπως φάνηκε από την ακρόασή τους. Οι ενστάσεις τους ξεκινούν από τις γενικές αρχές του νομοσχεδίου και καταλήγουν σε πλήθος ειδικών διατάξεων σε όλα σχεδόν τα άρθρα του, από τη μεταφορά μέρους αρμοδιότητας στο ΥΠΕΣ και τη συνακόλουθη διάσπαση των κτηνιατρικών υπηρεσιών εποπτείας και ελέγχου του ΥΠΑΑΤ, μέχρι την αγνόηση των ευρωπαϊκών κανονισμών, αλλά και των διεθνών πρακτικών από το θεσμό του αναδόχου, ζώου, τη στείρωση, την εκτροφή, τη διαδικασία ταυτοποίησης ζώων και εμπλεκομένων, μέχρι και τις προδιαγραφές των καταφυγίων και άλλων υποδομών φιλοξενίας τους.

Κυρίες και κύριοι συνάδελφοι, αντί η κυβέρνηση να επενδύει στην παιδεία και στην καλλιέργεια φιλοζωικής κουλτούρας μέσα από συστηματικές, ενημερωτικές και επιμορφωτικές δράσεις στα σχολεία και στην κοινωνία, προκρίνει για μία ακόμη φορά την καταστολή και τιμωρητική προσέγγιση των σχετικών προβλημάτων με επιβολή υπέρογκων προστίμων και άλλων κυρώσεων. Παλιά σας τέχνη κόσκινο, κύριε Υπουργέ.

Πώς, λοιπόν, να βρεθεί κοινός παρονομαστής για διάλογο και συγκλίσεις, όταν έχετε θέσει ένα τέτοιο πλαίσιο; Παρόλα αυτά, καταθέσαμε όλοι τις απόψεις μας αναλυτικά στις συνεδριάσεις της Επιτροπής και μπορείτε να τις αξιοποιήσετε. Μην συνεχίζετε, λοιπόν, να επιρρίπτετε την ευθύνη στα κόμματα και τους φορείς. Η ευθύνη είναι αποκλειστικά δική σας, αφού για μία ακόμη φορά βιώνετε τη νομοθετική μοναξιά σας που εσείς, οι ίδιοι επιλέγετε.

Μία επιπλέον απόδειξη της βιασύνης και της προχειρότητας της νομοθέτησης σας είναι η απροθυμία σας να συνεργαστείτε με τα πανεπιστημιακά, αλλά και τα ερευνητικά ιδρύματα της χώρας. Πρέπει, έστω και τώρα, να λάβετε υπόψη το υπόμνημα που απέστειλε το Ινστιτούτο Παστέρ και συνυπογράφουν πάνω από 8 ερευνητικά κέντρα, καθώς και πλήθος σχετικών εργαστηρίων στα πανεπιστήμια, αναφορικά με τα πολύ σοβαρά προβλήματα που θα προκαλέσει στη βιοϊατρική έρευνα η απαγόρευση εκτροφής τρωκτικών και ειδών νυφίτσας που χρησιμοποιούνται σε πλήθος εργαστηριακών δοκιμών και μελετών, δηλαδή στο άρθρο 23.

Τέλος, δε μπορώ να μην αναφερθώ και πάλι στο τρίτο μέρος του νομοσχεδίου και την απαράδεκτη συνεχιζόμενη επίθεση προς τα συλλογικά όργανα, τα δημοτικά και περιφερειακά συμβούλια, που εκφράζουν αυθεντικά την δημοκρατική λειτουργία στην αυτοδιοίκηση. Μία ακόμα σημαντική αρμοδιότητα που αφαιρείται από αυτά και προσχώρησε στις ελεγχόμενες από τους Δημάρχους Οικονομικές Επιτροπές, που θα μπορούν πλέον να δεσμεύουν τα συμβούλια και να προκαθορίζουν τις αποφάσεις τους παραβιάζοντας την ισχυρή πλειοψηφία των δύο τρίτων που προβλέπει ο Κώδικας Δήμων και Κοινοτήτων και ο νόμος 3852/2010 για θέματα δανεισμού των ΟΤΑ.

Είδαμε και πάθαμε να αποπληρώσουμε δάνεια, να τα ανακεφαλαιοποιήσουμε και να νοικοκυρέψουμε τα οικονομικά των ΟΤΑ. Τώρα ανοίγετε νέα πληγή, αυτή των αναπτυξιακών δανείων με συνοπτικές διαδικασίες και μειοψηφικές αποφάσεις. Είδαμε και πάθαμε επίσης να συμμαζέψουμε τα τεράστια χρέη των αναπτυξιακών εταιρειών των δήμων μας. Τώρα ανοίγετε ξανά τον δρόμο της υπερχρέωσης των δήμων μέσω των αναπτυξιακών οργανισμών τοπικής αυτοδιοίκησης, που συστήσατε με σκοπό την ιδιωτικοποίηση ανταποδοτικών υπηρεσιών και όχι μόνο.

Η υποστελέχωση των δήμων γενικά στις κοινωνικές, τεχνικές, οικονομικές υπηρεσίες ανοίγει την όρεξη της σύναψης συμβάσεων με ιδιώτες μέσω των αναπτυξιακών οργανισμών και η πανδημία βέβαια άνοιξε και την όρεξη των απευθείας αναθέσεων. Πότε θα σταματήσετε επιτέλους αυτή την καταστροφική πολιτική;

Η αυτοδιοίκηση, κύριε Υπουργέ, δεν είναι μπίζνες και οι δήμοι δεν είναι μόνιμες εταιρείες.

Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς κυρία Πούλου.

Το λόγο έχει η Ειδική Αγορήτρια του Κινήματος Αλλαγής η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, να ευχηθούμε χρόνια πολλά σήμερα ,μία πολύ μεγάλη μέρα η ύψωση του τιμίου σταυρού, το αιώνιο σύμβολο της πίστης μας, που δίνει την ελπίδα και την αισιοδοξία με την οποία χρειάζεται η χώρα να προχωρήσει, αλλά και μία πολύ σημαντική μέρα για τον ελληνισμό και για τη Βουλή καθώς η σημερινή μέρα η 14η Σεπτεμβρίου καθιερώθηκε ως ημέρα Εθνικής Μνήμης για τη Γενοκτονία των Ελλήνων της Μικράς Ασίας από το τουρκικό κράτος με μία πρόταση, που το 1998 βουλευτές της Μικρασιατικής καταγωγής του ΠΑΣΟΚ έφεραν αυτήν την πρόταση, η οποία υπερψηφίστηκε για να βρίσκεται εδώ σήμερα και να μας θυμίζει σε όλους θεσμικά και ανθρώπινα το χρέος, ότι είναι μία μέρα μνήμης και εθνικής περισυλλογής και αποτίνουμε φόρο τιμής για όλους τους Έλληνες που δολοφονήθηκαν και εκδιώχθηκαν από την καθ’ ημάς ανατολή τη Μικρασία, δολοφονήθηκαν και δεν συνωστιστήκαν απλά σε ένα λιμάνι.

Πριν να ξεκινήσω και να πω αυτά, που έχω να πω θα πρέπει, κύριε Υπουργέ, και περίμενα από εσάς την πολιτική γενναιότητα, να πάρετε το μικρόφωνο μετά την Εισηγήτρια της Συμπολιτεύσεως και να καταδικάσετε τις λεκτικές αναφορές -επιχείρησε ο κ. Πρόεδρος με σύνεση- η εμπειρία του νομίζω, ότι τον οδήγησε σε αυτό, αλλά εσείς δεν τον ακολουθήσατε.

Έπρεπε να καταδικάσετε τον τρόπο με τον οποίο εκφράστηκε η εισηγήτρια της συμπολιτεύσεως με τους φορείς κατ’ αρχήν, ότι ένας φορέας αναφέρεται στην επιστημοσύνη του, κύριε Υπουργέ, σε σας και λέει είμαι επιστήμονας, είμαι επιστήμονας, είμαι επιστήμονας σημαίνει, ότι δεν τον αντιμετωπίζετε σαν επιστήμονα και επιφυλάξατε απρέπεια στο πρόσωπο όλων των φορέων χθες.

Σας στο είπαν με όλους τους τρόπους με τον πιο ωμό τρόπο και σήμερα έρχεστε να μας πείτε, ότι εδώ τους επιστήμονες είναι συντεχνίες. Όλοι συντεχνίες; Και ήλθε η εισηγήτρια σας, να μας πει, λυπάμαι λέει, που δεν κατάλαβε κανείς το περιεχόμενο του νομοσχεδίου. Όλοι ήμαστε ανόητοι, όλοι είναι ανόητοι. Καλά η αντιπολίτευση σας κάνει αντιπολίτευση, γιατί θέλει να σας αποδομήσει, να σας διώξει, να σας κάνει η κακή αντιπολίτευση στην οποία κλείνετε τα αυτιά σας, οι φορείς και αυτοί δομική αντιπολίτευση σας κάνουν; Οι δικοί σας φορείς; Ο Παπαστέργιου της ΚΕΔΕ, ποιος πιο ημέτερος; Δεν ξέρω κανέναν άλλον, πιο ημέτερο. Κάθε μέρα το λέτε τα καλύτερα του ανθρώπου, είχε λόγο να βγει απέναντι; Δεν μπορούσε να είναι μαζί σας. Τον ομότροπο να έκανε. Όχι τέτοια, λοιπόν, μέσα στο Κοινοβούλιο και όχι αυτά σε εμάς, γιατί πλέον έχουν ξεπεραστεί και να σας πω και κάτι.

Να σας πω και κάτι; Όλα αυτά που τα κόμματα κατά καιρούς έκαναν και κάναμε, γιατί, κανείς δεν έχει «άμωμα χεράκια» και δεν θα πρέπει να μιλάμε- το έχω πει πολλές φορές στη Βουλή- σαν να μην μας αφορούν κάποια πράγματα και να τα κάνουν μόνο οι άλλοι. Όχι. Πρέπει να συμφωνήσουμε όλοι μαζί όμως ότι αυτά πρέπει να σταματήσουν. Το νομοσχέδιο είναι ένα κοινωνικό νομοσχέδιο. Βαρύ νομοσχέδιο με κοινωνικό έρεισμα και με πολύ μεγάλη απήχηση στον κόσμο το είδατε εξάλλου.

Υπάρχουν δύο ζητήματα. Το ένα ζήτημα είναι το πολιτικό και το άλλο ζήτημα είναι το νομοτεχνικό, θα το ονομάσω έτσι για την ευκολία της συζήτησης μας. Εμείς, θέλουμε από την πλευρά μας να ξεκαθαρίσουμε κάποια πράγματα, κύριε Υπουργέ. Μείζον πολιτικό θέμα κατά την άποψη του Κινήματος Αλλαγής είναι ότι το νομοσχέδιό σας έχει απέναντι όλη την κοινωνία, εκτός από μία μικρή μερίδα με την οποία επιλέξατε να συνδιαλέγεστε. Αυτό είναι ολοφάνερο από την ακρόαση των φορέων, τα Πρακτικά πάρτε, αυτά μελετήστε πάνω από τρεις σελίδες δεν είναι, δείτε και πείτε.

Το πρόβλημα, όμως, δεν είναι αυτό το πολιτικό μόνο, δεν είναι ότι συνδιαλέγεστε με μία μερίδα που εσείς θεωρείτε φίλα προσκείμενη δεν ξέρω, δεν με ενδιαφέρει. Οι φορείς όμως λένε ότι δεν συνδιαλέγεστε, λένε ότι συναλλάσσεστε. Αυτό είναι το πρόβλημα. Το να επέλεξε η κυβέρνησή σας με ποιον θα συνδιαλέγεται δικό σας θέμα θα κριθείτε στις εκλογές. Λέει όμως, ότι συναλλάσσεστε και θα σας εξηγήσω αμέσως τι λέει. Αυτό είναι πολύ σοβαρό και πρέπει να απαντηθεί. Τα υπομνήματα τα οποία σας κατέθεσαν, κύριε Υπουργέ, με συγκεκριμένες παραγράφους- θα σας τις επιδιώξω, λοιπόν, θα σας τις σημειώσω και θα σας τις καταθέσω, βεβαίως, μιλάνε για τροφοδότηση από το νομοσχέδιό σας της κερδοσκοπίας, της παράνομης εμπορίας των ζώων, αυτό τι είναι; Αυτό δεν πρέπει να το απαντήσετε, εσείς ο Υπουργός και να πείτε με επιχειρήματα ότι αυτό που λέτε δίνει ισχύει; Στους φορείς, στις ομοσπονδίες που υποβάλλουν υπομνήματα και τα στέλνουν και σε εμάς.

Αυτό, λοιπόν, είναι πολύ σοβαρό πρέπει να απαντηθεί και βεβαίως, αυτό που καταλογίζουν στην κυβέρνησή σας, κύριε Υπουργέ, είναι ότι «κλείσατε τις πόρτες» σε όλους. Διαλέξατε μόνο αυτούς που εσείς επιλέξατε, να μιλήσατε όπως είπα τα συμφωνήσατε και αντί να βελτιώσετε τα πολύ σπουδαία που έχουν κατακτηθεί μέχρι τώρα με τα λάθη, με τις παραλείψεις, με αυτά που δεν ήταν για τους σύγχρονους καιρούς, κ.λπ., εσείς τραβήξετε μία μονοκοντυλιά φέρατε ένα νόμο που παραπέμπει σε σκοτεινές διαδρομές, σε θολό τοπίο και χωρίς πρόθυμους κοινωνικούς εταίρους να το στηρίξουν.

Μέγα ζήτημα, λοιπόν, δεύτερο, είναι σε ποιους στηρίζεστε. Οι κτηνίατροι απέναντι, οι φιλοζωικές απέναντι στην πλειοψηφία τους, οι εθελοντές απέναντι, οι δήμοι απέναντι, τα πανεπιστήμια απέναντι, τα κόμματα απέναντι, οι κυνηγοί απέναντι, η κοινωνία απέναντι. Αλήθεια, πιστεύετε, ότι η ανεπάρκεια του προσωπικού, η φθίνουσα δομή των υπηρεσιών, η μηδενική τεχνογνωσία του Υπουργείου Εσωτερικών, η προθυμία των λίγων και εκλεκτών συνομιλητών μπορεί να καλύψει το τεράστιο αυτό κοινωνικό κενό που σήμερα εμφανίζεται στο θέμα; Θέμα χρηματοδότησης των ΟΤΑ. Σας είπαμε, ότι οι αρμοδιότητες πάνε μαζί με τους πόρους αδιαπραγμάτευτο, δεν μπορούμε τίποτα πια να κάνουμε έχει αποτύχει αυτό, τελείωσε. Αρμοδιότητα το να δίνετε στους δήμους χωρίς να την συνοδεύεται γενικόλογα «θα», οποιουσδήποτε πόρους όπως σας απέδειξα χθες, νομίζω, με κάθε λεπτομέρεια, δεν μπορείτε. Ζητούν οι πάντες να το αποσύρετε.

Ας δούμε λοιπόν και το πολιτικό θέμα της απόσυρσης. Διότι εδώ δεν είναι ο αντίλογος της αντιπολίτευσης, κύριε Υπουργέ. Είναι η ίδια η κοινωνία. Πόσο αλήθεια, σκέφτομαι, υπερβατικό, πόσο πολιτικά αληθινό, πόσο κοινωνικά ευαίσθητο, πόσο θεσμικά άριστο θα ήταν να προβείτε στην κίνηση αυτή σήμερα και να πείτε: «Ωραία λοιπόν. Όλοι είστε απέναντι; Ελάτε με λεπτομέρεια, τώρα που όλα είναι στο τραπέζι νομοτεχνικά ένα-ένα άρθρο να το βελτιώσουμε». Μπορείτε και αυτήν τη στιγμή, γιατί δεν το κάνετε; Αφού οι φορείς το ζητάνε, οι κτηνίατροι το ζητάνε, οι οργανώσεις το ζητάνε, οι εθελοντές, τα κόμματα, η ΚΕΔΕ, οι πάντες! Γιατί δεν το κάνετε αυτό; Νομοτεχνικά.

Πάμε στο δεύτερο κομμάτι. Κύριε Υπουργέ, είπατε ότι «δεν άκουσα καμία πρόταση». Δεν είπατε τίποτα απολύτως, αλλά δεν ακούσατε ή δεν θέλατε να ακούσετε; Προτάσεις, επισημάνσεις, προτροπές και κυρίως των φορέων; Οι φορείς, κύριε Υπουργέ, σ’ αυτό το νομοσχέδιο μας έχουν υπερκεράσει, έχουν ξεπεράσει τα κόμματα οι φορείς, είναι πάνω από μας οι φορείς. Έχουν γράψει περισσότερα, έχουν πει περισσότερα, γνωρίζουν περισσότερα, γι’ αυτό και τους ακούμε, πήραν πρωτοβουλίες, έστειλαν υπομνήματα, διατράνωσαν την αντίθεσή τους, συγκεκριμένα με δεκάδες υπομνήματα των οποίων πρέπει να σας ξεχωρίσω και τις παραγράφους, μάλλον δεν τις διαβάσατε για να μου λέτε ότι πουθενά δεν μιλάει για κερδοσκοπία, και πουθενά δεν μιλάνε ότι ευνοείται το παράνομο εμπόριο κ.λπ.. Δεν ξέρω. Φαντάζομαι ότι τα διαβάσατε τα υπομνήματα είναι δυνατόν; Αναρωτιέμαι.

Αν, λοιπόν, δεν ακούσατε τις αντιρρήσεις, μάλλον, κλείνετε τα αυτιά, διότι, όταν από την άκρη Ελασσόνα στο τελευταίο ακριτικό χωριό, στον Όλυμπο, στο Νομό μου, γνωρίζουν το νομοσχέδιο για τα ζώα, κύριε Υπουργέ και μου λέτε, ότι κανένας δεν έχει καταλάβει και δεν κατανοεί το νομοσχέδιό σας, γι’ αυτό και δεν το υπερψηφίζει; Τότε πραγματικά, ζούμε σε παράλληλο σύμπαν. Είστε κάπου αλλού, είμαστε όλοι οι άλλοι κάπου αλλού. Δεν πρέπει όμως, ένας πολιτικός με τη στόφα σας, με την εμπειρία σας, με τα πόστα σας, να αντιληφθεί ότι, για να είναι βρε παιδί μου το σύμπαν όλο απέναντι, κάτι εδώ συμβαίνει, κάτι πρέπει να ξαναδώ; Όχι; Όλοι λοιπόν εξυπηρετούν την ίδια σκοπιμότητα και έχουν συνταχθεί στο απέναντι στρατόπεδο εναντίον σας; Και γιατί αλήθεια; Είναι το θέμα των ζώων κάτι που πουλάει, κάτι που μπορεί στην κοινωνία νομίζετε να έχει την απήχηση, το ότι ρίχνουμε την κυβέρνηση με το νομοσχέδιο για τα ζώα; Τόσο πολύ πιστεύετε, ότι λειτουργεί όλος ο κόσμος της Δημοκρατίας, της Επιστήμης και όλος ο κόσμος που σας βάζει σε ζητήματα τα οποία τα προσπερνάτε, σαν να μην υπάρχουν. Σας παρέδωσα χτες μια επιστολή από το Πανεπιστήμιο Θεσσαλίας, στην οποία είδατε, κύριε Υπουργέ, δεν ξέρω αν διαβάζετε την επιστολή, αν προλάβατε. Θα την δείτε όμως σίγουρα. Η επιστολή είναι σοβαρή, κύριε Υπουργέ. Σας την κατέθεσα για να τη δείτε, έτσι όπως είχα και τις σημειώσεις μας, στη σύμβουλο σας, προκειμένου να δείτε, ότι οι ίδιοι οι κτηνίατροι, οι καθηγητές της κτηνιατρικής, λένε, ότι αυτή η ιστορία με το DNA και το γενετικό υλικό, εναλλακτικά της στείρωσης που πάτε να φέρετε, ιατρικά δε στέκεται. Δεν στέκεται ότι το DNA δε μπορεί γενετικά να λειτουργήσει, όπως το DNA των ανθρώπων. Δηλαδή, τι κάνουμε; Μια τρύπα στο νερό. Κάνουμε ολόκληρο μηχανισμό, κάνουμε ολόκληρη ιστορία, ολόκληρο κέντρο για το γενετικό υλικό του DNA κ.λπ., βάζουμε τον κόσμο να δίνει 150 ευρώ για το σκυλί του και το ζώο του και στην τελική, αυτό δεν χρησιμεύει πουθενά γιατί το DNA δεν μπορεί να είναι απόδειξη, λένε, αλλά ούτε καν ένδειξη, υποψία μόνο για το ζώο, μετά από τρεις γενιές. Τι κάνετε λοιπόν με αυτό που κατοχυρώνεται σήμερα και μας λέτε, το έλυσα το θέμα της οριζόντιας στείρωσης.

Αφήστε που μας χρωστάτε και την απάντηση στο ερώτημα, ποια είναι η έρευνα στην οποία στηριχτήκατε για να πείτε, οριζόντια στήριξη παντού και σε όλα τα ζώα. Ποια είναι η έρευνα; Δεν θα την καταθέσετε στη Βουλή; Πώς δηλαδή να νομοθετήσουμε; Πώς θα το ψηφίσουμε αυτό; Ποιος φορέας το λέει, ενάντια στον Παγκόσμιο Οργανισμό Υγείας, ενάντια στον Παγκόσμιο Οργανισμό για τα Ζώα, ενάντια στην ενωσιακή νομοθεσία, ενάντια στα πάντα. Πώς μας ζητάτε και μας λέτε ότι δεν καταλάβαμε το νομοσχέδιο; Πείτε μας για να καταλάβουμε. Εδώ είμαστε, να πειστούμε. Αλλά δεν είπατε τίποτα. Τρεις συνεδρίες πέρασαν και τίποτα δεν μας είπατε.

Και βεβαίως, κύριε Υπουργέ, είναι πολύ σημαντικά αυτά που λένε για την προώθηση και τη διευκόλυνση του μαζικού εμπορίου των αδέσποτων και δεσποζόμενων ζώων, μέσω δήθεν των φιλοζωικών σωματείων με έδρα σε χώρες της Ευρωπαϊκής Ένωσης. Δεν σας τα έγραψαν αυτά στα υπομνήματα; Εμείς από εκεί τα διαβάσαμε και σας βάλαμε το ερώτημα, στο οποίο δεν απαντήσατε ποτέ. Αυτοί τα λένε, οι ίδιοι οι φορείς, οι φιλοζωικές οργανώσεις, οι ομοσπονδίες. Εσείς γιατί δεν απαντάτε σε αυτούς τους ανθρώπους; Διευκολύνετε την ανεξέλεγκτη αναπαραγωγή και εκτροφή ζώων συντροφιάς, από δήθεν ερασιτέχνες που ρουσφετολογικά λένε θα αποκτούν άδεια από αμειβόμενη τριμελή επιτροπή ιδιωτών, όπως για παράδειγμα κατά την εκτροφή τους ανεξέλεγκτη τροφή σε σπίτια που η Κτηνιατρική Αρχή, δηλαδή, οι Δημόσιες Αρχές, δηλαδή το δημόσιο, γι’ αυτό σας είπαμε βάζετε το λύκο να φυλάει τα πρόβατα, δεν θα μπορούν να έχουν πρόσβαση ή να το ελέγξουν. Σε αυτό, πώς απαντάτε; Ούτε σ αυτό πρέπει να απαντήσετε; Μην απαντάτε.

Η παρεμπόδιση των κτηνιατρικών ελέγχων και λοιπών ελέγχων, που αφορούν την ιχνηλασιμότητα, την υγεία, την ευζωία των ζώων συντροφιάς, γιατί δεν μπορούν να μπουν σε ιδιωτικούς χώρους; Είναι πολύ απλό. Πρέπει να γίνει όλη η διαδικασία καταγγελίες κ.λπ., εισαγγελική παρέμβαση. Αυτό, πως το αντιμετωπίζετε; Δεν πρέπει να μας πείτε; Η μεγαλύτερη πολυπλοκότητα και ασάφεια γύρω από τις αρμοδιότητες της Τοπικής Αυτοδιοίκησης, δεν πρέπει να μας πείτε; Δεν πρέπει να μας πείτε για τον προβληματικό ορισμό του αναδόχου; Ρώτησα χθες εγώ τους φορείς. Τι έχουν να μας πουν αυτοί οι άνθρωποι για τον ανάδοχο; Πώς το βλέπουν αυτοί, αφού αυτά θα είναι αδέσποτα ζώα, στην περίπτωση του αναδόχου, όλες οι υποχρεώσεις, σήμανση, καταγραφή, στείρωση, θα βαρύνουν τον οικείο Δήμο, δε θα ενταθεί το συχνό φαινόμενο της συγκέντρωσης αδέσποτων ζώων σε ανεξέλεγκτους χώρους, χωρίς άδεια καταφυγίου και χωρίς να πληρούνται οι προϋποθέσεις;

Εσείς βάζετε τα καινούργια θέματα για τα καταφύγια, που κι αυτά αμφισβητούνται. Άρα; Πείτε μας, λοιπόν, πώς αυτά θα τα αντιμετωπίσετε.

Για το Εθνικό Μητρώο Ζώων Συντροφιάς. Ασάφεια, επικαλύψεις και καμία πρακτική βελτίωση. Η διαδικτυακή βάση της σήμανσης που σήμερα ισχύει αυτή τη στιγμή, κύριε Υπουργέ, δεν μας εξηγείτε πώς θα αποκτήσετε μία άριστη βάση ιχνηλασιμότητας, προσβασιμότητας και πώς αυτό θα μπορέσετε να το κάνετε.

Εμείς, κύριε Υπουργέ, θέλουμε σε κάθε περίπτωση να προστατεύσουμε τα ίδια πράγματα που μας λέτε ότι θέλετε να προστατεύσετε και εσείς. Αν με το παρόν νομοσχέδιο, όπως οι φορείς σας καταλόγισαν χθες και σήμερα και στα μέλη μας και με τα υπομνήματα τα οποία έθεσαν υπόψη της Βουλής, διευκολύνεται η ανεξέλεγκτη αναπαραγωγή και εκτροφή ζώων συντροφιάς από δήθεν ερασιτέχνες που ρουσφετολογικά θα αποκτούν άδεια από αμειβόμενη τριμελή επιτροπή ιδιωτών, αυτό ειλικρινά, κ. Υπουργέ, πρέπει να το σταματήσετε.

Δεν ξέρω τι έχετε με την Κυβέρνησή σας, τι μιλήσατε και τι συμφωνήσαμε επαναλαμβάνω, τι λέτε για τις προηγούμενες Κυβερνήσεις. Αν γίναμε «ρόμπα» όπως είπατε εσείς παγκοσμίως κυρία Πιπιλή και λοιπά και λοιπά. Δικές σας κρίσεις είναι, δικές σας απόψεις, αυτά τα επιστρέφουμε όλα, δεν χρησιμοποιούμε εμείς τέτοιον λόγο. Λέμε ότι τα παράνομα, τα ρουσφετολογικά, τα κερδοσκοπικά θα τα περιορίσετε, θα τα σταματήσετε, θα τα εξαφανίσετε.

Εδώ, λοιπόν, σε αυτό το «καυτό» ζήτημα θα πρέπει, κ. Υπουργέ, που σας βάζουν οι φορείς να απαντήσετε. Στη χρηματοδότηση, επίσης, θα πρέπει να απαντήσετε.

Και ολοκληρώνω, κ. Πρόεδρε, λέγοντας το εξής, επειδή το ζήτημα της διαχείρισης των ζώων και δη των αδέσποτων έχει ένα κοινωνικό πρόσημο, όπως αντιλαμβάνεστε, υπέρτατης ευαισθησίας, αφορά και απασχολεί πολλές οικογένειες, πολύ κόσμο, ανθρώπους οι οποίοι έχουν αναπτύξει τα φιλοζωικά τους αισθήματα και οι ίδιοι ζουν με ζώα, διαχειρίζονται ζώα και λοιπά. Αν μη τι άλλο το νομοσχέδιο πρέπει να είναι καθαρό, να μην έχει σκοτεινές διαδρομές. Δεν μπορείτε να δέχεστε μύγα στο σπαθί σας, όταν σας καταλογίζουν τέτοιου είδους διαδρομές. Σε αυτά, κ. Υπουργέ, πρέπει να απαντήσετε, σε όλα, ένα προς ένα. Χρηματοδότηση, καταφύγια, αναδόχους, ανάθεση στη φιλοζωικές, από τους δήμους να πληρώνονται τα πάντα. Σε αυτά θα πρέπει να απαντήσετε όλα ένα προς ένα.

Να πω και κάτι για την κοινοβουλευτική διαδικασία, κ. Πρόεδρε, τελειώνοντας επιτρέψτε μου. Τα υπομνήματα, κ. Υπουργέ δεν είναι η «essence» της ιστορίας του νομοσχεδίου. Δεν είναι άντε να έχουμε και 20 υπομνήματα να πούμε ότι ήταν ένα νομοσχέδιο που κέρδισε 28.500 σχόλια. Γιατί είδα και αυτό. Σας ρωτάγανε, δεν θυμάμαι που, νομίζω στο ΣΚΑΙ ήσασταν ή στο Open και σας ρωτάγανε πόσα και λέγατε εσείς 28.500 σχόλια. Δεν είπατε όμως τι είδους σχόλια σας έκαναν στο νομοσχέδιο.

Τα σχόλια αυτά, κ. Υπουργέ, τα λάβετε υπόψιν; Και σε τι βαθμό τα λάβετε;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θέλατε να τα λάβουμε υπόψιν;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής**): Ακούστε λίγο, δεν θα μου υποδείξετε πως μιλάω. Εδώ έχουμε καθεστώς δημοκρατίας. Καλώς ή κακώς τώρα, αυτό είναι. Εσείς, κ. Υπουργέ μου θα πρέπει να απαντήσετε σε αυτά που σας ρωτάμε. Θα πρέπει να μας δώσετε σαφείς απαντήσεις. Όταν μας δώσετε καθαρές και σαφείς απαντήσεις, δε θα επιφυλαχθούμε και θα συνηγορήσουμε. Εσείς κλείσατε την πόρτα στους φορείς. Ο ΓΕΟΤΕ χθες μίλησε για θεσμική απρέπεια. Γι΄ αυτό, όταν μας απαντήσετε, κ. Υπουργέ, μετά μπορείτε και να μας ρωτήσετε. Πρώτα όμως θα μας απαντήσετε, γιατί εσείς κυβερνάτε. Κυβερνάτε εσείς τώρα.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.)**: Κατ΄ αρχήν, να καταδικάσουμε και να καταγγείλουμε τη συμπεριφορά της Εισηγήτριας της Νέας Δημοκρατίας.

Εσείς, κύριε Πρόεδρε, το βάλατε καθώς και η θέση σας είναι τέτοια είναι απαράδεκτο και εν απουσία των φορέων. Ας το βάζατε χθες. Είχατε τη δυνατότητα και την ευκαιρία και να τους καταγγέλλετε και να τους αντιπαρατεθείτε στα λεγόμενά τους και στο κάτω κάτω δεν ακούσαμε και τίποτα επιχειρήματα από την Εισηγήτρια της Νέας Δημοκρατία σε αντιπαράθεση έστω με τα όσα τουλάχιστον έχουν καταθέσει προφορικά, αλλά και με τα γραπτά τους οι φορείς.

Το κλείνω εδώ αυτό και ο καθένας ας βγάλει τα συμπεράσματά του και πολύ περισσότερο και οι ίδιοι οι φορείς που μας τίμησαν χθες με την παρουσία τους.

Εμείς επαναλαμβάνουμε την αντίθεσή μας στο νομοσχέδιο. Ζητάμε την απόσυρσή του και συντασσόμαστε με την πλειοψηφία των φορέων που διατύπωσαν όντως τις σοβαρές επιφυλάξεις ο καθένας φυσικά με το σκεπτικό του.

Σε ό,τι αφορά το νομοσχέδιο ο πυρήνας του είναι τα άρθρα 10 και 11, τα οποία, βέβαια, και θα καταψηφίσουμε με βάση τα οποία η αρμοδιότητα της διαχείρισης των αδέσποτων ζώων φορτώνεται στους δήμους με ενισχυμένη τη δυνατότητα να αναθέτουν οι δήμοι είτε σε εθελοντικές ομάδες είτε σε ιδιώτες τη δραστηριότητα αυτή.

Η χρηματοδότηση εξακολουθεί να είναι ανεπαρκής ακόμα, ακόμα και αν δοθούν τα χρήματα τα οποία ειπώθηκαν από τον Υπουργό, δηλαδή, το βάλαμε και χθες, εάν κάνετε μια διαίρεση 50 με 60 χιλιάδες ευρώ είναι σε κάθε δήμο ετησίως. Αυτά τα λεφτά επαρκούν για να δημιουργηθούν υποδομές και πολύ περισσότερο το επόμενο διάστημα να συντηρούνται;

Έτσι, λοιπόν, εξακολουθεί η χρηματοδότηση να είναι σταγόνα στον ωκεανό των αναγκών και αυτό υπονομεύει την προσπάθεια που καταβάλλεται, ήδη, από αρκετούς δήμους εδώ και μερικά χρόνια και στο πλαίσιο αυτό το άρθρο 1 δεν έχει καμία σχέση με την πραγματικότητα που αναφέρετε.

Λέμε ξανά ότι με μαθηματική ακρίβεια τα πράγματα οδηγούνται εκτός από την προώθηση της ανάθεσης των υποχρεώσεων των δήμων σε τρίτους (Μη Κερδοσκοπικές Οργανώσεις, ιδιώτες κτηνιάτρους, άλλους ιδιώτες και λοιπά) που ούτως ή άλλως προβλέπεται από το νομοσχέδιο, αφήνουν ανοιχτό όμως το πεδίο στην επιχειρηματική δράση γύρω από τα αδέσποτα, ενώ ή ανεπαρκής χρηματοδότηση οδηγεί και σε επιβάρυνση των δημοτών στη λογική της ανταποδοτικότητας με αύξηση, δηλαδή, των δημοτικών τελών.

Με το άρθρο 10 επίσης που προωθείται τον εγκλεισμό των αδέσποτων σε κυνοκομεία - καταφύγια ουσιαστικά η επιστροφή των ζώων στο οικείο περιβάλλον τους από υποχρέωση μετατρέπεται σε δυνατότητα.

Εμείς επαναλαμβάνουμε ότι για τη διαχείριση του προβλήματος των αδέσποτων ζώων η βάση θα πρέπει να είναι τα κρατικά, τα δημοτικά ιατρεία με υποδομές κλινικής για αδέσποτα, με εξεταστήριο, χειρουργείο, όλα τα προβλεπόμενα, με κτηνιάτρους μόνιμους, με μόνιμους νοσηλευτές, ζωοκόμους, εκπαιδευτές σκύλων ή τέλος πάντων των ζώων, με αυτοκίνητα και πάει λέγοντας, τα είπαμε δύο φορές μέχρι τώρα στις Επιτροπές και θα τα επαναλάβουμε.

Έτσι να εξασφαλίσετε μέσω αυτών των υποδομών ότι θα διεξάγονται αποτελεσματικά οι διαδικασίες και της περισυλλογής, αλλά και του ιατρικού ελέγχου και περίθαλψης (στείρωσης, καταγραφής, σήμανσης και τα λοιπά) και μόλις ολοκληρώνονται αυτές οι διαδικασίες τα ζώα να απελευθερώνονται στο οικείο περιβάλλον τους και ασφαλώς το ότι απελευθερώνεται ή θα απελευθερώνεται ένα αδέσποτο δεν σημαίνει ότι θα εγκαταλείπεται στην τύχη του, αλλά θα πρέπει να υπάρχει συνεχής εποπτεία από τις κτηνιατρικές υπηρεσίες που θα έχεις δημιουργήσει ως κράτος είτε μέσω των δήμων που περιγράψαμε παραπάνω, ώστε να ελέγχεται η ενσωμάτωση του ζώου στο περιβάλλον και ανά τακτά χρονικά διαστήματα αντίστοιχα τα ζητήματα που μπορεί να προκύπτουν της υγείας του ζώου κ.λπ..

Τώρα εσείς με το νομοσχέδιο που φέρνετε δεν λέτε κουβέντα για όλα αυτά. Δεν σας άκουσα να λέτε τίποτα που είναι αναγκαίες για την επιστημονικά ορθή διαχείριση του προβλήματος, αλλά αντίθετα κλίνετε σε όλες τις πτώσεις – σας το είπαμε και χθες - τη λέξη καταφύγιο, δηλαδή, το κυνοκομείο στο οποίο με βάση τις διατάξεις του άρθρου 10 μπορεί ουσιαστικά να φυλακίζεται ένα αδέσποτο εφ΄ όρου ζωής και μάλιστα προβλέπετε και τη δυνατότητα διαμόρφωσης καταφυγίων σε δασικές και χορτολιβαδικές εκτάσεις σύμφωνα με το άρθρο 28.

Με το άρθρο 46 δίνετε αναστολή στις υπάρχουσες αποφάσεις σφραγίσεως παράνομων κυνοκομείων. Απαντήστε μας σε όλα αυτά. Αυτά, λοιπόν, γιατί στον πυρήνα της σκέψης έχετε τον εγκλεισμό των ζώων και αυτό είναι απαράδεκτο. Μάλιστα προωθείτε τον εγκλεισμό σε καταφύγια όπου θα στήνονται από ιδιώτες όπως όπως και με όλα τα προβλήματα που επισήμαναν φορείς, όπως το ΓΕΩΤΕΕ και άλλοι, αλλά και οι φιλοζωικοί φορείς αναφερόμενοι στα άρθρα 28 και 29, με τα οποία διαφωνούμε.

Εμείς λέμε ότι τα καταφύγια που απαιτούνται για τη φιλοξενία μόνο συγκεκριμένων περιπτώσεων αδέσποτων, για παράδειγμα ζώων υπό ανάρρωση ή μικρής ηλικίας και μόνο προσωρινά θα πρέπει να λειτουργούν αποκλειστικά στο πλαίσιο των δημοτικών κτηνιατρείων με τις κατάλληλες ασφαλώς συνθήκες αξιοπρεπούς διαβίωσης των ζώων, με ενιαίο κανονισμό για όλα τα καταφύγια και όχι με τις κατηγοριοποιήσεις του άρθρου 29, που προβλέπει άλλες προδιαγραφές για όσα καταφύγια κάνουν υιοθεσίες στο εξωτερικό.

Επίσης, για το θέμα των υιοθεσιών διαφωνούμε με το άρθρο 7. Δεν μπορούν να γίνονται υιοθεσίες από νομικά πρόσωπα, όπως προβλέπεται για τις υιοθεσίες στο εξωτερικό. Επίσης, πρέπει να υπάρχει όριο στον αριθμό των αδέσποτων που υιοθετεί ένα φυσικό πρόσωπο.

Στο πλαίσιο αυτό διαφωνούμε και με το άρθρο 2, σε ότι αφορά στον ορισμό του αναδόχου. Η ευθύνη για τη διαχείριση και υιοθεσία των αδέσποτων θα πρέπει να βαρύνει αποκλειστικά το κράτος, χωρίς μεσάζοντες, χωρίς αναθέσεις, χωρίς καμία επιχειρηματική δράση γύρω από τα αδέσποτα.

Προτείνουμε ότι στο σχεδιασμό με πυρήνα το δημοτικό κτηνιατρείο για αδέσποτα που θα είναι πλήρως στελεχωμένο με μόνιμο προσωπικό και εξοπλισμό μπορεί να ενταχθεί και η δράση των εθελοντικών ομάδων και των φιλοζωικών σωματείων, να παίζουν το ρόλο τους βοηθώντας στην περισυλλογή, στην επανένταξη των ζώων, σε συντονισμό με τις κρατικές υπηρεσίες και σε αγαστή συνεργασία με αυτές.

Τα χρήματα δε τα οποία προβλέπετε ως επιχορήγηση για τα φιλοζωικά σωματεία, άρθρο 43, με το οποίο διαφωνούμε ουσιαστικά τα αξιοποιείτε, όχι για να λύσετε το πρόβλημα και να ενισχύσετε τη δράση τους, αλλά για να τα κάνετε συνένοχα, αυτά τα σωματεία, σε μια απαράδεκτη κατάσταση και σε μία πολιτική ανάθεσης, στην οποία έχουν ευθύνη και το ΠΑΣΟΚ με το ν.4039, αλλά και στην ίδια λογική κινήθηκε και ο ΣΥΡΙΖΑ, που συντήρησε αυτό το νομικό πλαίσιο.

Εμείς δεν μπορούμε να το δεχτούμε αυτό, διαφωνούμε κάθετα με την ανάθεση αρμοδιοτήτων που έπρεπε να βρίσκονται στην ευθύνη των κρατικών υπηρεσιών και παραδίδονται, προωθούνται σε εθελοντικές οργανώσεις και πολύ περισσότερο σε ιδιώτες.

Επίσης, σε αντίθεση με τα όσα προβλέπονται στο άρθρο 3 επαναλαμβάνουμε ότι η σήμανση και καταγραφή των ζώων συντροφιάς, το λεγόμενο τσιπάρισμα, θα πρέπει να γίνεται από τις κτηνιατρικές δομές των δήμων και όχι από τους ιδιώτες κτηνιάτρους. Δώστε μας μία απάντηση, το νομοσχέδιο λέει αυτό, συμφωνείτε ή διαφωνείτε, γιατί χθες εγκαλέσατε και εμάς ότι δεν καταθέτουμε προτάσεις. Τόσες μέρες σας λέμε, αλλά εσείς ή δεν τα ακούτε ή προφανώς τα ακούτε, αλλά δεν θέλετε να τα αποδεχθείτε.

‘Έχουμε μια σειρά λοιπόν από προτάσεις μέχρι τώρα και έχουμε και επόμενα να πούμε.

Κατά τη γνώμη μας το ζήτημα του τσιπαρίσματος, όπως είναι η πρόβλεψη στο άρθρο 3, είναι ληξιαρχείου χαρακτήρα, που δεν μπορεί να βρίσκεται εκτός της κρατικής ευθύνης και παράλληλα να τη φορτώνουν στα ιδιωτικά κτηνιατρεία, τα οποία κατά την γνώμη μας θα πρέπει να ΑΠ απεμπλακούν από αυτήν την διαδικασία.

Σε ότι αφορά τα άρθρα 41 και 42 για τους δείκτες εφαρμογής και την αξιολόγηση των προγραμμάτων, επιτρέψτε μας εδώ να πούμε ότι οι δείκτες του κράτους σας και οι αξιολογήσεις είναι κοροϊδία. Μας έχετε ζαλίσει τόσα χρόνια, όλα τα κόμματα που κυβερνήσατε, διαχρονικό δηλαδή ζήτημα, για τους δείκτες απόδοσης των υπουργείων.

Τι έγιναν αυτοί οι δείκτες; Πολύ απλά παίρνουν άριστα σε ό,τι αφορά στις υπηρεσίες προς την εξυπηρέτηση του κεφαλαίου και των επιχειρηματικών ομίλων και των συμφερόντων τους και κάτω από τη βάση για τις υπηρεσίες στο λαό. Αυτό μπορούμε να το δούμε και αυτοί που μας ακούνε το αισθάνονται γιατί το βιώνουν κιόλας, το καταλαβαίνουν. Έλεος με αυτή την κοροϊδία.

Σε αυτό έρχονται να προστεθούν και οι απαράδεκτες προβλέψεις του άρθρου 45. Από τη μία να μην δίνετε δεκάρα τσακιστή για μια ολοκληρωμένη διαχείριση του προβλήματος των αδέσποτων, να το φορτώνονται στους δήμους χωρίς ουσιαστικές προϋποθέσεις και από την άλλη να τους απειλείτε και με κατακράτηση των ΚΑΠ δύο μηνών, των κρατικών αυτοτελών πόρων.

Δεύτερο ζήτημα - αυτό που είπαμε και χθες, ως έναν από τους τρεις άξονες αντίθεσής μας στο νομοσχέδιο – η ενίσχυση της εμπορευματοποίησης των ζώων και η μετατροπή κατοχής του κατοικίδιου σε πολυτέλεια. Είπατε, κύριε Υπουργέ, χθες, ότι η δεξαμενή των αδέσποτων, είναι τα δεσποζόμενα ζώα. Ωραία. Δεν θα διαφωνήσουμε. Όμως, βασική πηγή των δεσποζόμενων ζώων, στη σημερινή κοινωνία, κατά συνέπεια και των αδέσποτων, είναι το εμπόριο. Η εμπορευματοποιημένη εκτροφή. Δηλαδή, εκτροφή με κίνητρο το κέρδος, που έχει αποδειχτεί ότι αποτελεί τη βασική αιτία κακοποίησης και θανάτωσης σκύλων, γατών κ.λπ., αλλά και διοχέτευσης στο εμπόριο, μικρών ζώων, νέων ζώων, κουταβιών κ.λπ., σοβαρά άρρωστων, με εκφυλιστικές ασθένειες. Και αποδεικνύεται ότι πάνω ακριβώς σε αυτή τη δυνατότητα προσπόρισης τεράστιου κέρδους των μεγάλων επιχειρήσεων του κλάδου, των μεγάλων εκτροφέων, που δεν έχουν την έδρα τους, φυσικά, μόνο στην Ελλάδα, αλλά κυρίως στο εξωτερικό, κάθε ηθική αναστολή, όπως σας είπαμε και χθες, καταπέφτει.

Γι’ αυτό το θέμα, δεν προβλέπεται τίποτα στο νομοσχέδιο. Η πλημμεληματικού, για παράδειγμα, πρόβλεψη για δίωξη της παράνομης εμπορίας, αφήνει στο απυρόβλητο τις μεγάλες επιχειρήσεις, που συνήθως κάνουν νομότυπα τις μπίζνες τους και οι οποίες θα βγουν ενισχυμένες μετά την ψήφιση του νομοσχεδίου. Γιατί με την προώθηση της επιβολής του στείρωσης των δεσποζόμενων, ουσιαστικά, σπρώχνετε τον κόσμο στην αγορά κατοικίδιου, για να καλύψει την ανάγκη του. Κλείνετε τα μάτια σε αυτήν την πραγματικότητα και όλη την ευθύνη την φορτώνετε στον απλό κηδεμόνα ενός κατοικίδιου, μετατρέποντας απωθητική και αποκρουστική την κατοχή ενός κατοικίδιου.

Σας ρωτήσαμε και χθες ρητορικά και με βάση τις προβλέψεις του νομοσχεδίου -το έχετε σκεφτεί, προφανώς και το έχετε δει και το ξέρετε - τι θα κληθεί να καταβάλει μία λαϊκή οικογένεια, για την οποία, όπως λέτε, ενδιαφέρεστε; Θα κληθεί, λοιπόν, να πληρώσει πάνω από 200 ευρώ για όσα προβλέπονται στο νομοσχέδιο, στείρωση, έλεγχο DNA, τσιπάρισμα κ.λπ.. Γι’ αυτό λοιπόν καταψηφίζουμε τα άρθρα που προβλέπουν δυσβάσταχτες επιβαρύνσεις για τους κηδεμόνες των ζώων, όπως το άρθρο 4, με τη χρέωση του τσιπαρίσματος, ή το άρθρο 14, με το χαράτσι των 150 ευρώ για το DNA.

Επίσης, διατυπώθηκαν επιφυλάξεις από επιστημονικούς φορείς – όπως το ΓΕΩΤΕΕ - σε ότι αφορά τη δυνατότητα αξιοποίησης του DNA σε ένα διάστημα μελλοντικό. Θα πρέπει, λοιπόν, να μας διευκρινίσετε, πώς καταλήξατε και το βάζετε στο νομοσχέδιο; Έχει γίνει κάποια αντίστοιχη επιστημονική -να το πω έτσι - αντιστοίχηση, με αυτό που θέλετε να κάνετε; Όπως επίσης και για τον έλεγχο και τον εντοπισμό του γεννήτορα, σε περίπτωση αδέσποτων κουταβιών, εμείς συμφωνούμε με τη διαδικασία, αλλά όχι με την τεράστια επιβάρυνση που αυτή συνεπάγεται. Κι εδώ θα πρέπει να μειωθεί στο ελάχιστο.

Επίσης, για ορισμένες επαγγελματικές ομάδες, όπως οι κτηνοτρόφοι - και επιμένουμε σε αυτό - για τους οποίους τα σκυλιά αποτελούν ζώα εργασίας, θα πρέπει η διαδικασία που προβλέπεται μέσα από το νομοσχέδιο, να είναι εντελώς δωρεάν, για το τσιπάρισμα κ.λπ.. Και γι’ αυτούς τους λόγους, καταψηφίζουμε το άρθρο 9, που δεν έχει καμία τέτοια πρόβλεψη, ενώ διαφωνούμε και με την πρόβλεψη για αφαίρεση της άδειας κυνηγιού, εάν οι κυνηγοί δεν συμμορφωθούν προς τα προβλεπόμενα του νομοσχεδίου.

Επίσης, θα πρέπει να αυξηθεί ο αριθμός - κατά τη γνώμη μας - των γεννών ενός μη στειρωμένου ζώου. Πώς καταλήξατε και προτείνετε στο νομοσχέδιο μία γέννα; Πέστε μας πως; Με τι κριτήρια; Θα πρέπει, λοιπόν, να αυξηθεί ο αριθμός των γεννών, εφόσον έχει τηρηθεί η διαδικασία του DNA. Και ο αριθμός αυτός θα πρέπει να καθοριστεί από την κτηνιατρική επιστήμη. Ακούσαμε χθες και τους κτηνιάτρους, για το τι είναι καλύτερο για την υγεία του ζώου, του κάθε ζώου ξεχωριστά και όχι με βάση μία λογική διοικητικού τύπου. Γι’ αυτό και καταψηφίζουμε το άρθρο 8, το οποίο, επιπλέον, επαναφέρει – κακώς - τη δυνατότητα πώλησης κατοικίδιων από τα pet – shop, κάτι που δεν προβλεπόταν στο κείμενο της διαβούλευσης.

Σε ό,τι αφορά στη στείρωση, η οποία έχει σημαντικό κόστος, από τη στιγμή που επιβάλλεται ως υποχρέωση των κηδεμόνων να στειρώνουν τα ζώα τους, πρέπει αυτή η διαδικασία, δηλαδή η στείρωση, να ενισχύεται οικονομικά από το κράτος και όχι ευκαιριακά, αποσπασματικά, όπως γίνεται με τις προβλέψεις του άρθρου 12, για τα λεγόμενα κίνητρα, τα οποία είναι ουσιαστικά μια κοροϊδία. Γι’ αυτό και τοποθετούμαστε σε ότι αφορά την ψήφο στο συγκεκριμένο άρθρο με το «παρών».

Στο άρθρο 25, διαφωνούμε κάθετα με την πρόβλεψη για τις περί ανώνυμων καταγγελιών. Όλες οι καταγγελίες θα πρέπει να είναι επώνυμες και να υπάρχει προστασία του κράτους προς τον καταγγέλλοντα.

Επίσης, δεν καταλαβαίνουμε στο άρθρο 19, την εξαίρεση των οργανωμένων παραλιών και των παραλιών με γαλάζιες σημαίες, σε ότι αφορά στην πρόσβαση των ζώων, των σκύλων. Όλοι μας το ξέρουμε, μην κοροϊδευόμαστε, ότι αν γίνει μια χημική ανάλυση, που γίνονται, αλλά δεν γίνονται όπως πρέπει, των υδάτων σε ώρες αιχμής και όχι μόνο μικροβιολογική, που γίνεται συνήθως, τότε θα δείτε μια τεράστια περιεκτικότητα σε αντηλιακά και σε ούρα σε αυτές τις παραλίες. Τα σκυλιά, λοιπόν, σε τι μπορούν να επιδεινώσουν αυτή την κατάσταση; Εμείς το θεωρούμε απαράδεκτο να απαγορεύονται τα σκυλιά και να επαφίεται η πρόσβασή τους στον κάθε ιδιώτη, που κακώς λυμαίνεται τις λεγόμενες οργανωμένες παραλίες της χώρας. Εφόσον τα σκυλιά είναι με τον κηδεμόνα τους, να μπορούν να έχουν πρόσβαση σε όλες τις παραλίες.

Επίσης, το άρθρο 26 είναι σκέτη κοροϊδία, δεν λέει τίποτε. Ουσιαστικά τι κάνατε; Καμαρώνετε ότι ο επιτελικός σας ρόλος, επιτελικό κράτος, τη στιγμή που κυριαρχεί με ευθύνη σας η πλήρης υποστελέχωση των κτηνιατρικών υπηρεσιών. Και αυτό φαίνεται από τα τεράστια κενά στον έλεγχο ζωονόσων αλλά και τροφίμων, με τα γνωστά φαινόμενα νοθειών και λοιπά, από την εξυγίανση των κτηνιατρικών υπηρεσιών, που όλες οι κυβερνήσεις φροντίσατε να αφήσετε χωρίς κτηνιάτρους και λοιπό προσωπικό. Όπως, επίσης, και είναι εγκληματικές αυτές οι ευθύνες και της παρούσας και της προηγούμενης κυβέρνησης του ΣΥΡΙΖΑ και όλων των προηγούμενων διαχρονικά, που ισχυρίζονταν ότι θα λύσουν όλα τα προβλήματα με την εκχώρηση των προγραμμάτων στους ιδιώτες κτηνιάτρους, εκτροφείς, με τα γνωστά αποτελέσματα και τις απανωτές εξάρσεις των ζωονόσων, ευλογιά, καταρροϊκός πυρετός και τα λοιπά, όλα τα προηγούμενα χρόνια.

Εμείς θεωρούμε στην πρόβλεψη του άρθρου 5, ότι το διαβατήριο πρέπει να παρέχεται από τις κρατικές υπηρεσίες, χωρίς επιβάρυνση του κηδεμόνα, να είναι υποχρεωτικό μόνο για συγκεκριμένες περιπτώσεις, για παράδειγμα ταξίδι στο εξωτερικό και αντίστοιχα το έγγραφο ταυτοποίησης να αποτελεί βιβλιάριο υγείας.

Κλείνω, κύριε Πρόεδρε, με το άρθρο 49 για τα αναπτυξιακά δάνεια του ΟΤΑ κτλ. Εδώ τι κάνετε. Επαναλαμβάνετε, ως καθεστώς πλέον, για την κυβέρνησή σας, για την κυβέρνηση της Νέας Δημοκρατίας, να μεταφέρονται αρμοδιότητες στο δημοτικό συμβούλιο και αποφάσεις ενός εκτελεστικού οργάνου, όπως είναι η οικονομική επιτροπή, για δήμους και περιφέρειες. Αυτές, λοιπόν, οι αποφάσεις να είναι δεσμευτικές για το δημοτικό περιφερειακό συμβούλιο, που είναι το πολιτικό και πλέον αποφασιστικό όργανο. Και φυσικά θα το καταψηφίσουμε αυτό το άρθρο. Το θεωρούμε απαράδεκτο.

Καταψηφίζουμε, επαναλαμβάνω, το νομοσχέδιο και ζητούμε την απόσυρσή του. Φυσικά, σε κάποια άρθρα θα αναφερθούμε και αύριο στην Ολομέλεια, αλλά και στο σύνολο του νομοσχεδίου.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Λαμπρούλη. Προχωράμε με τον Ειδικό Αγορητή της Ελληνικής Λύσης τον κ. Κωνσταντίνο Χήτα. Θα έχετε το λόγο, καταρχήν για 7 λεπτά, με τη δέουσα ανοχή προς όλους.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Κύριε Πέτσα, η πρώτη κουβέντα που είπα από αυτό το βήμα, πριν από τρεις μέρες στην πρώτη Επιτροπή, είναι ότι δεν θέλουμε να πολιτικοποιήσουμε την κουβέντα. Η πρώτη κουβέντα που είχαμε πει και ήσασταν δίπλα μου εδώ πέρα και ότι είναι ένα νομοσχέδιο το οποίο πρέπει όλοι να βοηθήσουμε κτλ. Και έρχεστε τώρα και μας κάνατε μια επίθεση χθες, μας λέτε και ανόητους, μας λέτε ότι μισούμε και τα ζώα και εσείς είστε οι φιλεύσπλαχνοι μόνο. Αυτό μας είπατε χθες.

Όταν λέτε, να ακούσει σήμερα ο Ελληνικός λαός, ότι σύσσωμη η αντιπολίτευση, λέει όχι στο νομοσχέδιο του μοναδικού, τεράστιου, ανεπανάληπτου Κυριάκου Μητσοτάκη. Το είπαμε, το κάναμε. Ότι δεν θέλουμε πλέον αδέσποτα στους δρόμους, ενώ η αντιπολίτευση θέλει. Έτσι το θέσατε χθες. Αυτό μας κάνατε. Τι, μας βγάλατε στη «σέντρα» δηλαδή; Μας βγάλατε κάρτα, ότι εδώ αυτοί είναι οι κακοί, ενώ εσείς, η κυβέρνηση, είστε οι καλοί; Θα δούμε σε λίγο ποιοι είναι οι καλοί. Γιατί δεν το θέλατε με τον καλό τον τρόπο κύριε Πέτσα. Ήμουνα πάρα πολύ ήρεμος, ήμασταν πάρα πολύ ευγενικοί. Είχαμε ένα κλίμα συναίνεσης τόσες μέρες, αλλά μας βγάλατε χθες στη σέντρα. Δείτε, η αντιπολίτευση αρνείται να λύσει το πρόβλημα για δικούς της λόγους. Μπορεί να μισούν τα ζώα, μπορεί να είναι τυφλωμένοι κομματικά ή πολιτικά, οτιδήποτε και εσείς είστε οι καλοί. Μάλιστα, είστε οι καλοί.

Όταν έχουμε ένα θέμα, τώρα είναι τα ζωάκια μας. Έχετε όλη την πλάση απέναντί σας. Όλοι όσοι ασχολούνται από την κροκέτα μέχρι το χειρουργείο, από την εκτροφή μέχρι το εμβόλιο, από την περισυλλογή μέχρι το νεράκι που θα βάλει η γιαγιά στη γωνία και όλοι είναι απέναντι· καλά, δεν καταλαβαίνετε τίποτα; Δεν αναρωτιέστε λίγο, μήπως δεν έχετε κάνει κάτι καλά; Άντε, εμείς είμαστε όλοι ανόητοι, εσείς δεν καταλαβαίνετε τίποτα που είστε ξύπνιοι; Ότι κάτι δεν κάνουμε καλά; Δεν μπορεί όλοι αυτοί οι άνθρωποι να είναι συντεχνιακοί. Όλοι αυτοί οι άνθρωποι να μισούν την κυβέρνηση. Όλοι αυτοί οι άνθρωποι να πολιτικοποιούν τα πάντα. Κάτι δεν κάνετε καλά.

Διαγράψτε ότι είπα. Σε ένα τόσο σημαντικό πρόβλημα που καλούμαστε να λύσουμε, μόνο και μόνο που δεν έχετε τους εθελοντές και τις φιλοζωικές μαζί σας που είναι αυτοί που τραβάνε το ζόρι όλο, καθημερινά, ολημερίς και ολονυχτίς, δυστυχώς έχετε αποτύχει πριν καν ξεκινήσετε κύριε Υπουργέ.

Δεν μου λέτε, ποιο είναι αυτό το ωραίο το νομοσχέδιο; Πολύ λίγα πράγματα θα πω κύριε Πρόεδρε και θα τελειώσω. Σας κάναμε κάποιες επισημάνσεις, θα τα κάνετε αποδεκτά; Θα φέρετε νομοτεχνικές; Δηλαδή, να ακούσει ο κόσμος, με το νομοσχέδιο σας, το νομοσχέδιο Πέτσα - Νέας Δημοκρατίας – Μητσοτάκη, να επιτρέπεται η παραμονή των σκύλων σε ταράτσες και πλωτές. Θα το βγάλετε; Σας ρωτήσαμε χθες. Επιτρέπεται δεμένο με λουρί λέτε εσείς στον κόσμο, αυτό λέει το νομοσχέδιο μέσα, μέχρι 2 ώρες. Άντε εσύ, βγάλε άκρη πόσες ώρες το έχει δεμένο ο άλλος. Θα το βγάλετε αυτό; Θα το αποσύρετε κύριε φιλόζωε Πέτσα και το νομοσχέδιο σας το φιλοζωικό; Δεν θα μπορώ εγώ, η κυρία Λιακούλη, με τα σκυλάκια μας, να πάμε στην παραλία να κάνουμε μπάνιο. Δεμένο το σκυλί στην ξαπλώστρα. Δεν επιτρέπεται γιατί θα έχει μπλε σημαία. Όπου έχει μπλε σημαία, απαγορεύεται. Που θα πηγαίνω εγώ; Στη λίμνη; Που θα κάνω εγώ μπάνιο; Και αυτό προβλέπει το φιλοζωικό σας νομοσχέδιο.

Βγάζετε το δεύτερο μέλος από την πενταμελή επιτροπή των δήμων της φιλοζωικής. Γιατί; Και αυτό φιλοζωικό είναι; Μόνιμος εγκλεισμός των ζώων σε κυνοκομείο, με τον δήμαρχο να αποφασίζει. Ξέρετε πώς λειτουργούν οι δήμαρχοι; Δεν λέω ότι όλοι οι δήμαρχοι είναι έτσι. Γιατί κάποιοι θίχτηκαν χθες, όχι δήμαρχοι. Ξέρω τι λέω. Ποτέ δεν κάνουν συλλήβδην, αλλά κάποιοι λένε «έλα μάζεψε τα να τελειώνουμε τώρα». Θα αποφασίζει ο δήμαρχος τώρα για τον μόνιμο εγκλεισμό και θανάτωση ενός ζώου. Αυτό λέει το φιλοζωικό σας νομοσχέδιο. Που είναι η στείρωση; Πήγε περίπατο. Μας φέρατε κάτι «άμπρα κατάμπρα» εδώ με DNA, κάτι κόλπα περίεργα. Σας είπα και χθες, ανοίγει ο δρόμος κύριε Πέτσα για να θανατώνουν τα σκυλιά, για να μη βρίσκονται οι ένοχοι. Συν το οικονομικό βάρος τα 150 ευρώ και όλα αυτά. Τι αλχημείες είναι αυτές; Έτσι θα λύσετε το πρόβλημα; Αυτό είναι το φιλοζωικό νομοσχέδιο; Μάλιστα.

Σωματείο ιδιωτών εκτροφέων θα εκδίδει άδειες εκτροφής; Δηλαδή, Γιάννης πίνει - Γιάννης κερνάει. Έλα να κάνουμε ένα συνδικάτο καλό τώρα να μοιράζουμε άδειες. Δεν θα πω για τους δήμους που ήταν ήδη φορτωμένοι και πάλι τους φορτώνετε. Και δυστυχώς, με λύπη το λέω, είτε δε θέλουν, είτε δεν έχουν τα μέσα, είτε δεν έχουν την φιλευσπλαχνία ή την ευαισθησία να ασχοληθούν με ένα τόσο σοβαρό θέμα. Τους νοιάζει πιο πολύ να βάψουν ένα πεζοδρόμιο από το να φέρουν ένα δήμο σε μια κατάσταση πολιτισμένη και όμορφη.

Καταργείτε από τις φιλοζωικές τη δυνατότητα να έχουν συνήγορο και άλλο εμπόδιο. Και αυτό το εντάσσετε στο φιλοζωικό σας καθήκον, στο νομοσχέδιο; To καταργείτε. Γιατί το καταργείτε; Μου αρέσει που κουβεντιάζετε, μπας και το φτιάξετε.

Ακούστε τώρα ακόμα ένα φιλοζωικό κρεσέντο που σας έπιασε. Φιλοζωικός σύλλογος που δεν έχει καταφύγιο δεν μπορεί να κάνει περισυλλογή. Τι λέτε; Τι λέτε; Δηλαδή θα περάσει ο/η τάδε από το φιλοζωικό σύλλογο, θα βρει τρία σκυλιά, θα τα αφήσει να πεθάνουν γιατί δεν έχει καταφύγιο. Δηλαδή το να τα πάρει και να βρει φιλοξενίες, το να τα πάρει και να τα πάρει σπίτι της μέχρι να βρει που θα υιοθετηθούν, αυτό το αποκλείετε. Μα είναι δυνατόν, είναι πράγματα αυτά τώρα; Συγνώμη, δηλαδή, για να καταλάβω.

Απαγορεύετε τα ζωάκια στα πλοία. Τη ζωή δύσκολη των ανθρώπων, στα πλοία με το κλουβάκι να το έχω μαζί μου, «Όχι, δεν θα το ‘χεις». Στα ΚΤΕΛ. Εάν σου πει ο Κτελατζής, «Ά, δεν ήξερα που το έβαλες στην αποθήκη, κάτω στις βαλίτσες ότι είναι ζωάκι», απαλλάσσεται. Ωραία, ότι θέλει θα κάνει αυτός. Εγώ σας λέω, στην πράξη τι θα γίνεται στην Ελλάδα με τη νοοτροπία του Έλληνα και όπως τα αντιμετωπίζουν. Όλα αυτά τα έχει το νομοσχέδιό σας μέσα.

Λέτε για την κακοποίηση των ζώων, για το κακούργημα, είμαστε υπέρ των ποινών. Η εγκατάλειψη κουταβιών ή μικρών γατών είναι κακούργημα. Η εγκατάλειψη ενήλικων ζώων, κύριε Πέτσα, δεν είναι; Είναι; Είστε σίγουροι;

Ξαναλέω, η εγκατάλειψη μικρών κουταβιών και γατών είναι κακούργημα. H εγκατάλειψη ζώων μεγάλων, ενηλίκων, δεν είναι κακούργημα;

Λοιπόν, τι να πρωτοπώ, κύριε Πέτσα μου; Πραγματικά.

Τώρα ένα νομοσχέδιο, τι θα δούμε και κλείνω με αυτό, κύριε Πρόεδρε. Τι θα δούμε; Δεν θα αλλάξει τίποτα. Είχαμε μια μεγάλη ευκαιρία να αλλάξουμε κάποια πράγματα, σιγά-σιγά, όχι να λύσουμε το πρόβλημα από τη μια ημέρα στην άλλη, σιγά-σιγά, να μπουν σωστές βάσεις.

Όμως, με όλο τον κόσμο απέναντί σας - γιατί διαφωνούμε σε αυτά. Δεν με ενδιαφέρει εμένα άμα ήταν η Νέα Δημοκρατία, ο ΣΥ.ΡΙΖ.Α., όποιος και αν κυβερνούσε. Αυτά εδώ που έχετε μέσα, δεν είναι σωστά πράγματα, δεν βοηθάνε, δυσκολεύουν τη ζωή των ηρώων της αποστολής αυτής. Γιατί κάποιοι άνθρωποι είναι ήρωες εκεί έξω και τους δυσκολεύετε.

Kαι το εμπόριο παράνομων, θα παραμείνει και εκατομμύρια σκυλιά και γάτες θα συνεχίζουν να υποφέρουν στους δρόμους αδέσποτα και πάρτι αναθέσεων στις ιδιωτικές δομές, στους δήμους, στους ιδιώτες θα γίνει και τη ζωή δυσκολότερη των φιλοζωικών, αλλά και των εθελοντών, των απλών ανθρώπων θα κάνετε και καληνύχτα Ελλάδα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία - Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ολοκληρώσουμε τις τελικές παρατηρήσεις, επί του νομοσχεδίου, με την τοποθέτηση της Ειδικής Αγορήτριας του ΜέΡΑ25, της κυρίας Αγγελικής Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Με μεγάλη μας έκπληξη, πράγματι, όπως ανέφεραν και προηγούμενοι συνάδελφοι, ακούμε τη Συμπολίτευση να καταγγέλλει τους φορείς, χωρίς να είναι παρόντες και να λέει η Κυβέρνηση ότι υπάρχουν διαγωνισμοί, ανταγωνισμοί μεταξύ των φορέων. Αυτό που εμείς είδαμε είναι ότι όλοι οι φορείς, ακόμη και αυτοί, οι οποίοι πρόσκεινται πιο θετικά, συντάσσονται με το νομοσχέδιο, ακόμη κι αυτοί εξέφρασαν πολλές ενστάσεις για πολλά προβληματικά σημεία του νομοσχεδίου.

Αυτό το οποίο, λοιπόν, εμείς είδαμε είναι ότι υπήρχε μια σύγκλιση απόψεων, σύγκλιση ως προς τις ενστάσεις τους, ως προς τις καταγγελίες τους για τα ίδια ακριβώς προβληματικά σημεία, από φορείς που έχουν και την εμπειρία, έχουν και την τεχνογνωσία. Γνωρίζουν τα θέματα και με πολλή επιστημονική τεκμηρίωση είδαμε να αναλύουν ακριβώς αυτές τις ενστάσεις τους.

Μη μιλάμε τώρα για ανταγωνισμούς, όταν πρόκειται για ένα θέμα, η διαχείριση των αδέσποτων ζώων ή η εμπορία, η παράνομη διακίνηση, που απασχολεί την παγκόσμια κοινότητα και μιλάμε για ένα έγκλημα παγκοσμίου εμβέλειας, το οποίο είναι τρίτο στην κατάταξη ως προς την διακίνηση μαύρου χρήματος και μιλάμε τώρα για ανταγωνισμούς μεταξύ των φορέων;

Αυτά είναι κοροϊδία είναι πραγματικά προσβολή της νοημοσύνης και της δικής μας αλλά και των φορέων. Λοιπόν, θα αναφέρω χαρακτηριστικά ότι υπήρξε φορέας ο οποίος ευνοείται από το νομοσχέδιο διότι, επαναλαμβάνω είναι πολλά τα εξωθεσμικά κέντρα τα οποία επηρέασαν την σύνταξη του νομοσχεδίου και υπέδειξαν ουσιαστικά την στόχευση, την λογική αυτού του νομοσχεδίου που πείτε ότι κακώς παραχωρούνται αρμοδιότητες διαχείρισης των αδέσποτων ζώων σε ΜΚΟ και θα έπρεπε να είναι αποκλειστική αρμοδιότητα των δήμων .

Τώρα, σας οφείλω μια απάντηση, κύριε Υπουργέ, πριν ξεκινήσω την τοποθέτησή μου σε σχέση με το άρθρο 4 παράγραφος 16 που είπατε τι προτείνουμε. Ως προς το μητρώο και την διαγραφή των ζώων από το μητρώο τρία χρόνια από την ημερομηνία καταχώρισης της εξαφάνισής του εσείς, λέτε ότι τότε δηλώνεται ο θάνατος του αδέσποτου ζώου και ως αιτία θανάτου γράφεται ότι έχει τρία χρόνια να δώσει σημεία ζωής.

Λοιπόν, να σας πω κατ’ αρχάς πως το μητρώο ζώων είναι ένα ουσιαστικό συστατικό στοιχείο των προγραμμάτων παρακολούθησης των προγραμμάτων ζώων ανθρωπονόσων που σχετίζονται με τα ζώα συντροφιάς. Η εφαρμογή ελέγχεται κάθε φορά αυτών των προγραμμάτων από τα αρμόδια όργανα της Ευρωπαϊκής Επιτροπής που επιθεωρούν τη χώρα μας για τη σωστή εφαρμογή αυτού του προγράμματος της λύσσας και άλλων προγραμμάτων ζωοανθρωπονόσων που σχετίζονται εν πάση περιπτώσει με την δημόσια υγεία.

Σύμφωνα με τις οδηγίες του παγκόσμιου οργανισμού για την υγεία των ζώων, αναφορικά με αυτά τα προγράμματα τη σήμανση και την καταγραφή των σκύλων και των γατών σε κεντρική βάση δεδομένων διαχειρίζεται και είναι αποκλειστικά αρμόδια να διαχειρίζεται ή κεντρική υπηρεσία του Υπουργείου Αγροτικής Ανάπτυξης που είναι και η κεντρική αρμόδια αρχή για την επίβλεψη και την διασφάλιση της υγείας και της ευζωίας των ζώων ακριβώς, σύμφωνα με τις οδηγίες του παγκόσμιου οργανισμού για την υγεία των ζώων.

Επίσης, την ιχνηλασιμότητα και την παρακολούθηση των προληπτικών μέτρων δεσποζόμενων και αδέσποτων σκύλων και γατών στο πλαίσιο των προγραμμάτων καταπολέμησης της λύσσας και των ζωοανθρωπονόσων όσων έχουν ακριβώς αυτές οι υπηρεσίες δηλαδή, η κτηνιατρική υπηρεσία του Υπουργείου Αγροτικής Ανάπτυξης. Όλες αυτές τις αρμοδιότητες εσείς, τώρα, τις μεταβιβάζετε στο Υπουργείο Εσωτερικών και θέλω να διατυπώσω ένα ερώτημα διότι, ακούστηκε ότι μια χαρά και το Υπουργείο Εσωτερικών έχει εξαιρετικούς επιστήμονες.

Ποιους έχει ακριβώς και δεν το ξέρουμε; Εγώ ξέρω ότι έχουν μόνον διοικητικούς υπαλλήλους. Δεν γνωρίζω να έχει ούτε καν επιστήμονες όχι απλά εξαιρετικούς, ούτε καν επιστήμονες και μας λέτε, λοιπόν, καλώς μεταβιβάζονται και μεταφέρονται οι αρμοδιότητες στο Υπουργείο Εσωτερικών. Για λόγους, λοιπόν, προστασίας και ιχνηλασιμότητας και τώρα απαντώ στο ερώτημά σας. Εξαγωγή στοιχείων και μελετών ως προς την αξιολόγηση των προγραμμάτων πρόληψης αδέσποτων ζώων, δεν πρέπει να διαγράφονται τα στοιχεία .

Αυτή είναι η απάντησή μας, κύριε Υπουργέ. Πως δεν πρέπει να υπάρχει καμία διαγραφή των στοιχείων από την βάση δεδομένων ακριβώς γιατί κάτι τέτοιο δυσχεραίνει την ιχνηλασιμότητα και κατ’ επέκταση την προστασία αυτών των ζώων. Αυτό το γνωρίζει ήδη το Υπουργείο Αγροτικής Ανάπτυξης και όχι βεβαίως το άσχετο Υπουργείο Εσωτερικών στο οποίο θέλετε -με συγχωρείτε κιόλας- να μεταβιβάσετε όλες αυτές τις αρμοδιότητες. Ως γενική, λοιπόν, παρατήρηση καταλήγουμε στο ότι από τις διατάξεις του νομοσχεδίου ουδόλως εξυπηρετούνται οι σκοποί που επικαλείστε όπως είναι η διασφάλιση της προστασίας, της υγείας και της ευζωίας των ζώων, ούτε ενισχύεται η υπεύθυνη ιδιοκτησίας τους. Αντί να προσπαθήσετε να αξιοποιήσετε και να υιοθετήσετε τα υφιστάμενα νομοθετικά πλαίσια σε κάθε διάταξη της πρωτοβουλίας σας προτιμάτε να κινείστε στις εξής κατευθύνσεις.

Να κάνετε ένα (…) με επουσιώδεις τροποποιήσεις για να βάλετε την σφραγίδα σας και να πείτε εμείς το ρυθμίσαμε ενώ, στην πραγματικότητα πρόκειται για ένα ξαναζεσταμένο φαγητό το οποίο μάλιστα αφαιρεί και τις θεσμικές εγγυήσεις του νόμου 4039/2012 και φέρνετε, λοιπόν, διατάξεις αμφιβόλου αποτελεσματικότητας και αμφιβόλου θεσμικού προστατευτικού πλαισίου και ανησυχούν όλους τους εμπλεκόμενους και τους ειδικούς. Διότι, αυτοί που ακούσαμε χθες είναι ειδικοί .

Το Υπουργείο Εσωτερικών έρχεται άκριτα χωρίς διαβούλευση να τα αφαιρέσει όλα και να τα σαρώσει όλα, επαναλαμβάνω ότι αφαιρεί την αρμοδιότητα από την κατ’ εξοχήν αρμόδια Γενική Διεύθυνση της Κτηνιατρικής Υπηρεσίας του Υπουργείου Αγροτικής Ανάπτυξης και Τροφίμων όπου υπάγεται το Τμήμα και όλα τα Τμήματα Προστασίας των Ζώων και ομοίως, αφαιρεί και από τις Κτηνιατρικές Υπηρεσίες των Δήμων, την εποπτεία της διαχείρισης των αδέσποτων ζώων. Αυτό είναι το κομβικό σημείο του νομοσχεδίου και που μεταβιβάζει αυτές τις αρμοδιότητες;

Σε ένα τμήμα το οποίο επαναλαμβάνω δεν έχει γνώση, δεν έχει εμπειρία, δεν έχει θεσμική μνήμη και ούτε καν έχει συσταθεί, δεν έχει καν στελεχωθεί, δεν έχει τη στοιχειώδη εμπειρία και σε μία Επιτροπή του άρθρου 39, την λεγόμενη, Ειδική Επιτροπή Παρακολούθησης -και απορώ πως δεν την κάνατε κι αυτή η Ανεξάρτητη Αρχή- στην οποία δεν συμμετέχει καν εκπρόσωπος των Κεντρικών Κτηνιατρικών Υπηρεσιών του Υπουργείου Αγροτικής Ανάπτυξης.

Δηλαδή, σε ό,τι έχετε κάνει δεν υπάρχει καθόλου η εμπλοκή των Κτηνιατρικών Υπηρεσιών ως προς την εποπτεία της διαχείρισης των Προγραμμάτων και όπως αυτό επιτάσσουν οι κατευθυντήριες Οδηγίες του Παγκόσμιου Οργανισμού για την υγεία των ζώων.

Έχουμε, λοιπόν, μία επιτροπή η οποία δεν συμπεριλαμβάνει ειδικούς επιστήμονες, έχει εποπτικές και εισηγητικές αρμοδιότητες σε πολύ σοβαρά ζητήματα που αφορούν τη δημόσια υγεία, όπως είναι οι ζωοανθρωπονόσοι.

Επίσης, το νομοσχέδιο το διαφημίζετε και προς μία άλλη κατεύθυνση. Λέτε ότι πάτε να φροντίσετε για την μείωση του πληθυσμού των ζώων μέσω του θεσμού της υιοθεσίας και των προγραμμάτων υιοθεσίας, αλλά απορούμε πώς ακριβώς θα το πετύχετε αυτό όταν, ούτε τα απαραίτητα κίνητρα δεν δίνετε στους πολίτες για να υιοθετήσουν τα αδέσποτα, αλλά, ούτε αντίστοιχα προγράμματα θεσμοθετείται.

Δεν θα πρέπει, λοιπόν, να πριμοδοτήσετε την υιοθεσία τους από τους δημότες με κάποιο τρόπο, αφού έχετε αυτήν την πολιτική βούληση να μειώσετε τον πληθυσμό τους;

Αυτό, λοιπόν, που βλέπουμε και το είπαν και οι φορείς, είναι μια άνευ προηγουμένου προώθηση εξαγωγής των αδέσποτων ζώων στο εξωτερικό.

΄Οπως πολύ σωστά σας είπε και η κυρία Λιακούλη, αυτές είναι καταγγελίες πολύ σοβαρές στις οποίες πρέπει να απαντήσετε και σήμερα και αύριο στην Ολομέλεια. Δηλαδή, σας κατηγορούν ότι υποκινείτε με το νομοσχέδιο αυτό ένα -όπως είπα- παγκόσμιας εμβέλειας έγκλημα, ένα έγκλημα κατά των ζώων και θα πρέπει να απαντήσετε.

Στην χθεσινή συζήτηση προέκυψαν και άλλες αστοχίες του νομοσχεδίου. Είδαμε πόσο σοβαρές και προβληματικές είναι οι ρυθμίσεις για τα καταφύγια όπου πάτε ουσιαστικά να νομιμοποιήσετε, ακατάλληλους και παράνομους χώρους.

Με πόση προχειρότητα σκόπιμη ή από αμέλεια, καταστρώνετε τις διατάξεις για τον ανάδοχο, όπου εδώ τι κάνετε;

Πάτε να κάνετε κανονικό ένα καθεστώς ημιαδέσποτων ζώων συντροφιάς δηλαδή, τι θα είναι οι ανάδοχοι;

Θα είναι οι ιδιοκτήτες των ζώων οι οποίοι δεν θα αναλαμβάνουν, όμως, τις υποχρεώσεις που αντιστοιχούν στον ιδιοκτήτη για την σίτιση και την περίθαλψη, θα εμφανίζονται ως δήθεν ανάδοχοι μετακυλίοντας τις δαπάνες που επιβαρύνουν τον ιδιοκτήτη στον εκάστοτε δήμο και δεν θα υπάρχει και κανένας έλεγχος απέναντι σε αυτούς τους ανθρώπους οι οποίοι μπορεί να είναι και νομικά πρόσωπα, απέναντι, αλλά, εν πάση περιπτώσει στους αναδόχους ενώ, ανοίγει ο δρόμος και για υιοθεσίες στο εξωτερικό απευθείας από τον ανάδοχο.

Άρα, μετακυλίεται το κόστος στους δήμους και δεν υπάρχουν ελεγκτικοί μηχανισμοί, οπότε ανοίγει ο δρόμος ακριβώς για τις παράνομες υιοθεσίες και συν το γεγονός ότι αυτά τα ζωάκια, θα θεωρούνται εξαφανισμένα. Άρα, θα διαγράφονται από το μητρώο. Να, δηλαδή, πως δένουν όλα τα κομμάτια του παζλ, ώστε ακριβώς να ευνοείται όλο αυτό το «παγκόσμιο οργανωμένο έγκλημα».

Αναφέρθηκα αναλυτικά και στο καθεστώς των εκτρώσεων. Εδώ έχουμε ακούσει και από τους φορείς ότι αφήνετε ύποπτα παραθυράκια που διευκολύνουν την παράνομη αναπαραγωγή και εκτροφή. Δεν αξιοποιείτε τις βέλτιστες διεθνείς πρακτικές και χρησιμοποιείτε ύποπτες «μανιέρες».

Βλέπουμε αλλαγή προς το χειρότερο ως προς το κομβικό θέμα των αρμοδιοτήτων και των υποχρεώσεων των δήμων. Ενώ, δηλαδή, στην ισχύουσα νομοθεσία οι δήμοι υποχρεούνται να μεριμνούν για την περισυλλογή και τη διαχείριση των αδέσποτων ζώων, εσείς λέτε «οι δήμοι υποχρεούνται να διαθέτουν ένα ολοκληρωμένο επιχειρησιακό πρόγραμμα διαχείρισης των αδέσποτων ζώων». Τι σημαίνει αυτό;

Ότι στην πράξη θα συνταχθεί ένα επιχειρησιακό πλάνο δηλαδή, μία ασαφής, αόριστη, για τα μάτια του κόσμου, διακήρυξη γεμάτη όμορφα και αισιόδοξα λόγια που πολύ πιθανόν να καταντήσει γράμμα κενό. Από την μία θα έχουν την αρμοδιότητα για την σύνταξη αυτού του πλάνου και από την άλλη θα συνεργάζονται και με φιλοζωικά σωματεία για την διαχείριση των αδέσποτων. Βγάζετε, δηλαδή, μία εμβληματική λύση μη αντιμετωπίζοντας και κλείνοντας τα μάτια απέναντι στο πρακτικό πρόβλημα που αντιμετωπίζουν οι δήμοι το οποίο είναι η υποστελέχωση των δημοτικών υπηρεσιών. Αλλού βρίσκετε τους πόρους για να στελεχώσετε και να σπαταλάτε δημόσιο χρήμα, εδώ το κενό.

Επίσης, όπως σας επεσήμανε η ΚΕΔΕ, υπάρχει η δυνατότητα να βάλετε συμπαίκτες τις περιφέρειες και τις αποκεντρωμένες διοικήσεις και να δώσετε και εκεί κάποιες αρμοδιότητες ή συναρμοδιότητες προκειμένου να μοιραστεί ακριβώς όλο αυτό το επιχειρησιακό βάρος, προκειμένου να ανακουφίσετε τις δημοτικές αρχές, οι οποίες είναι ήδη όπως είπα υποστελεχωμένες και αποψιλωμένες.

Εσείς που καταφεύγετε;

Στο γνωστό σας μοτίβο της νεοφιλελεύθερης λογικής που το έχετε εφαρμόσει σε όλους τους δημόσιους τομείς, που είναι οι συμπράξεις δημοσίου και ιδιωτικού τομέα. Εκχωρείτε δηλαδή, αρμοδιότητες στους ιδιώτες χωρίς να βάζετε το Δημόσιο ούτε καν επόπτη και επιστάτη, όπως αρμόζει.

Για αυτό ακριβώς επαναλαμβάνω, θα γίνω κουραστική αλλά είναι το κεντρικό σημείο του νομοσχεδίου. Αφαιρείτε την εποπτεία από τους δήμους προκειμένου να ελέγχουν ακριβώς τα σωματεία όλες αυτές τις οργανώσεις που διαχειρίζονται τα αδέσποτα και αυτό, βεβαίως, σε ευθεία αντίθεση με την Ευρωπαϊκή Σύμβαση για την Προστασία των Ζώων Συντροφιάς.

Παρ’ όλα αυτά, όμως, οι δήμοι θα πρέπει να διασφαλίζουν στους ιδιώτες τη διαρκή και μόνιμη παροχή όλο του πακέτου που αντιστοιχεί στις κτηνιατρικές υπηρεσίες, δηλαδή, να παρέχουν πολυτελείς υπηρεσίες στους συμβεβλημένους ιδιώτες, αλλά να μην έχουν εποπτεία. Οπότε τι έχουμε; Ένα πρόβλημα λογοδοσίας από τη μία, από την άλλη διευκολύνουμε και τις οργανώσεις.

Επίσης, όπως πολύ εύστοχα έχουν επισημάνει οι φορείς διότι, εσείς μπορεί να το πείτε αυτό εποπτεία των οργανώσεων, εάν κάποιος ισχυρίζεται ότι ένα νεοσύστατο τμήμα στο Υπουργείο Εσωτερικών θα καταφέρει να παρακολουθεί και να εποπτεύει τη δράση χιλιάδων σωματείων και ιδιωτών που έχουν καταφύγια σε 330 δήμους της χώρας είναι τουλάχιστον, αφελής.

Επιπλέον, στην παράγραφο 3 του άρθρου 10 λέτε ότι τα αδέσποτα ζώα συντροφιάς μπορεί να φιλοξενούνται, να διαμένουν προσωρινά, να περιθάλπονται ή να λαμβάνουν φροντίδα και από οργανώσεις οι οποίες δεν διαθέτουν ούτε καν κατόπιν αδείας καταφύγια, ούτε καταφύγια που πληρούν τους όρους των άρθρων 28 και 29, εφόσον αυτές οι οργανώσεις προτίθενται να αναλάβουν το κόστος διαμονής σε άλλα ενδιαιτήματα που έχουν εγκατασταθεί και λειτουργούν νομίμως, όπως επαύλεις και ξενοδοχεία ζώων έναντι αμοιβής. Δηλαδή, αυτές οι οργανώσεις θα έχουν τους πόρους για να πληρώνουν τις περίφημες επαύλεις και τα ξενοδοχεία των ζώων, αλλά, δεν θα μπορούν με τους ίδιους πόρους να οργανώσουν και να δομήσουν ένα κατάλληλο, σωστό καταφύγιο.

Κλείνω, λοιπόν, την τοποθέτησή μου με το ζήτημα της χρηματοδότησης των δήμων μέσω του Προγράμματος «ΆΡΓΟΣ». Μία σταθερή πηγή χρηματοδότησης των δήμων, με πρόβλεψη πόρους, εξασφαλισμένη περιοδικότητα, κάτι τέτοιο είναι οπωσδήποτε μια θετική και θεμιτή πρακτική.

Ωστόσο, στο άρθρο 11, υπάρχει μία ασαφής μνεία στη χρηματοδότηση χωρίς αναφορά σε συγκεκριμένα ποσά. Λέτε ότι το Πρόγραμμα θα επιχορηγείται από τα ειδικά χρηματοδοτικά προγράμματα του ν. 4509/2017 και από οποιουσδήποτε άλλους πόρους του Υπουργείου Εσωτερικών και στη συνέχεια, αφήνετε τον προγραμματισμό και την κατανομή των πόρων σε Κοινή Υπουργική Απόφαση, όπως σας είπαμε και χθες, χωρίς έστω μία ενδεικτική αναφορά στο ελάχιστο ετήσιο ποσό και χωρίς προθεσμία για την έκδοση Κοινής Υπουργικής Απόφασης. Άρα, δεν έχετε εκτιμήσει το σχετικό κόστος και τις δαπάνες.

Έχει μιλήσει ο κύριος υπουργός για εφάπαξ και για επιχορήγηση 40 εκατομμυρίων ευρώ και επιχορήγηση 15 εκατομμυρίων ευρώ. Αυτά, όμως, θεωρούμε ότι είναι λόγια. Αν θέλετε να διαφυλάξετε την αξιοπιστία σας θα πρέπει να συγκεκριμενοποιήσετε στο νόμο τα ποσά διότι, έρχονται εδώ οι φορείς και σας λένε ότι τα μόνα ειδικά χρηματοδοτικά προγράμματα είναι ο «Φιλόδημος» και το «Αντώνης Τρίτσης» τα οποία διασφαλίζουν μόνον 44 εκατομμύρια ευρώ τα οποία μάλιστα, είχαν προβλεφθεί πριν τη σύνταξη του νομοσχεδίου και απέχουν πολύ από τις εξαγγελίες σας. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Ευχαριστώ, κύριε Πρόεδρε. Είμαι από τους πρωτεργάτες του φιλοζωικού κινήματος στην Ελλάδα. Είμαι η πρώτη δημοσιογράφος από τη δεκαετία αρχές του ’80 η οποία σε μια κοινωνία που θεωρούσε τους φιλόζωους, γεροντοκόρες, ανέραστες και λοιπά απαξιωτικά, γύριζα όλη την Ελλάδα και με την μεγάλη επιρροή που είχα ως δημοσιογράφος βοήθησα και συνέργησα στο να γίνει μεγάλο, ευρύ και δυνατό το κίνημα. Το λέω αυτό διότι, μάλλον, κάποιοι μπορεί να νομίζουν ότι ανακάλυψα τη φιλοζωία με το σημερινό νομοσχέδιο.

Δεύτερον, δεν κατήγγειλα απόντες. Έχω την ελευθερία από το Σύνταγμα ως πολιτικό ον, αναφερόμενη σε συνδικαλιστές. ΄Αρα, επίσης, πρόσωπα με πολιτική ιδιότητα οι οποίοι χθες, είπαν συγκεκριμένα πράγματα από το βήμα της Βουλής στα οποία εγώ, ακόμα και ως πολίτης θα μπορούσα να εκφράσω την αντίρρηση μου και πρώτη φορά εκλαμβάνω ως απόπειρα λογοκρισίας προς έναν βουλευτή από το Βήμα της Βουλής πως έκανα αρνητική πολιτική τοποθέτηση για επίσης, πολιτικά πρόσωπα που είναι συνδικαλιστές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν υπήρξε καμία διάθεση λογοκρισίας.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Δεν αναφέρομαι σε σας, κύριε Πρόεδρε. Ξέρω πολύ καλά και θα παρουσιάσω και στοιχεία με πρακτικά αύριο στην ομιλία μου, για τι και για ποιους μιλάω.

Άκουσα προηγουμένως την εκπρόσωπο του ΜέΡΑ25, απαντώντας σε μένα που είπα ότι γενικώς οι επιστήμονες βρίσκονται σε όλα τα υπουργεία και είπατε και δεν αντέδρασα αλλά, είπατε πως στο Υπουργείο Εσωτερικών δεν υπάρχουν οι επιστήμονες.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** *(ομιλεί εκτός μικροφώνου)*

Δεν υπάρχουν εξιδεικευμένοι επιστήμονες σε αυτό το αντικείμενο.

**ΦΩΤΕΙΝΗΣ ΠΙΠΙΛΗ (Εισηγήτριας της Πλειοψηφίας):** Όχι, δεν είπατε εξειδικευμένοι. Σας απαντώ. Άρα, να αποφασίσει η Βουλή ότι μόνον εξειδικευμένοι επιστήμονες θα απασχοληθούν σε οτιδήποτε έχει να κάνει με τα ζώα από τα πρόβατα και τα κατσίκια μέχρι τα ποιμενικά δηλαδή, και τα ζώα συντροφιάς. Να απαγορευτεί η δράση όλων των φιλοζωικών σωματείων, ομοσπονδιών διότι, ακούστηκαν γενικώς αναφορές ότι το κράτος παραχωρεί αρμοδιότητες σε ΜΚΟ, που ξέρετε πολύ καλά ότι δυστυχώς οι ΜΚΟ λόγω συγκεκριμένων περιπτώσεων έχουν κομματάκι αρνητικό πρόσημο στην κοινωνία. Τα φιλοζωικά σωματεία, οι φιλόζωοι με σφραγίδα οι φορείς έχουν προσφέρει τα πάντα, διεκδικούσαν αυτό που τους φέρνει το νομοσχέδιο. Ορισμένοι έχουν αντιρρήσεις τα είπαμε και χθες, τα ακούσαμε. Προχωράμε. Ορισμένα θα τα αλλάξει, ο Υπουργός, άρα προχωράμε.

Να τονίσω για μία ακόμη φορά το ιστορικό της ιστορίας. Το να φύγει από το Υπουργείο Αγροτικής Ανάπτυξης και Τροφίμων οτιδήποτε έχει να κάνει με τα ζώα συντροφιάς και όχι με τα ζώα παραγωγής ήταν πάγιο εδώ και περίπου δεκαπέντε χρόνια όλων μα όλων των φιλοζωικών σωματείων.

Είναι ένα πολύ δύσκολο νομοσχέδιο, το είπα στην πρωτολογία. Έχει να αντικρούσει και να συνδυάσει πολλαπλές ιδιότητες, πολλαπλά συμφέροντα τα οποία δεν είναι πάντα οικονομικά, είναι λόγω ιδεολογίας αντιρρήσεων.

Άρα, μόνον το ότι κατάφεραν με μία προετοιμασία πολύ σκληρή δεν πρέπει να την απαξιώνουμε, να έρθει το νομοσχέδιο Πέτσα με τις όποιες βελτιώσεις θα κάνει ο ίδιος, με την όποια κριτική που θα ακούσει στην συνέχεια και θα επιφέρει στο μέλλον, είναι ένα πρώτο πολύ σημαντικό βήμα για αυτό το πρόβλημα που σας είπα μην ξεφεύγουμε από το πρόβλημα των αδέσποτων.

Ακούστηκαν επίσης, από τον κύριο Χήτα που δείχνει να το γνωρίζει καλά το θέμα γενικά της ατομικής φιλοζωίας, οι ενστάσεις για την παραλία για την διάταξη για την (…) επειδή, όλοι ζούμε στην Ελλάδα- υπάρχουν πραγματικά ορισμένες καταστάσεις που το κράτος που εκπροσωπεί ο κ. Πέτσας εμείς, εκπροσωπούμε το λαό δεν εκπροσωπούμε το Κράτος. Το Κράτος, λοιπόν, πρέπει να ισορροπήσει σε πολύ δύσκολες καταστάσεις διότι, όπως ξέρετε υπάρχουν πολίτες - πολλοί πολίτες δυστυχώς οι οποίοι αντιδρούν. Έχει συμβεί το φαινόμενο να πλακώνονται μεταξύ τους πολίτες φιλόζωοι, μη φιλόζωοι, άνθρωποι που φοβούνται, άνθρωποι που έχουν παιδικά τραύματα.

Άρα, λοιπόν, αυτό να το δούμε με ένα μάτι εξισορροπητικό. Το ίδιο συμβαίνει και με τα μέσα μεταφοράς, ειδικά με τα πλοία. Επειδή, εγώ, έχω βιώσει τέτοιες καταστάσεις.

Επομένως, αυτά θα τα δούμε με μία ευρύτητα ότι πρέπει υποχρεωτικά να μην προκαλούνται εντάσεις σε μαζικούς χώρους όμως είναι οι παραλίες και κυρίως τα πλοία που είναι το πρόβλημα.

Να πω ότι τα φιλοζωικά σωματεία και τελειώνω, που ήταν στην εκδήλωση του Κυριάκου Μητσοτάκη επειδή έχω το βίντεο και μπορείτε να το δείτε, όπου είχαν εξάρει την συνεργασία ήδη με δήμους είχαν πει με ποιους δήμους έχουν συνεργαστεί και είχαν ζητήσει να φύγει από το Υπουργείο. Είχαν επίσης, τονίσει πως ήδη η Ελληνική Αστυνομία από ένα φιλοζωικό, την κυρία Μολφέση- είχε κάνει και διάφορες περιοδείες σε αστυνομικά τμήματα- ενδιαφέρον και σιγά-σιγά τώρα, γίνεται επιμορφωτική προσπάθεια με το νομοσχέδιο να εντατικοποιηθεί αυτού του είδους η επιμόρφωση.

Ήδη η Αστυνομία εκεί που μας έλεγε «γεροντοκόρες και γραφικές» παλιά, αντιδρά τώρα, για να λέμε και μερικά καλά γι’ αυτό το νομοσχέδιο και για την Ελληνική Αστυνομία. Η Δικαιοσύνη παίρνει συγχαρητήρια πιστεύω, από όλους διότι, βοήθησε βέβαια και ο νόμος Βορίδη, αλλά και από πριν.

Άρα, λοιπόν, θέλω να πω με ενοχλεί πολύ λόγω του βιογραφικού μου, αυτό που εισέπραξα εγώ χθες ότι είδα έναν συντεχνιακό ή ατομικό ανταγωνισμό-διαγκωνισμό που δεν εξυπηρετεί στο να κάνει ο κύριος Πέτσας καλύτερο το νομοσχέδιο. Εγώ επαναλαμβάνω, ότι και στις Επιτροπές θεωρώ ότι είναι ανισοβαρής η σύνθεση. Κακά τα ψέματα. Υπάρχουν και δήμαρχοι αυταρχικοί. Αν έχουν την πλειοψηφία, κύριε Υπουργέ μου, δεν θα γίνει προκοπή και καταλαβαίνετε τι εννοώ. Σας έχω ζητήσει και άλλες παρεμβάσεις και χαίρομαι που υποψιάζομαι και που το ζήτησαν οι φιλόζωοι δηλαδή και οι οργανώσεις ότι μάλλον, θα συμπεριληφθούν στις αλλαγές.

Ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ουδείς αμφισβήτησε το ενδιαφέρον και τους αγώνες σας για τις φιλοζωικές οργανώσεις ή τα ζώα συντροφιάς. Αλλά, νομίζω, ότι αδικείτε τον εαυτό σας, όταν μέμφεστε το Προεδρείο ότι επιχείρησε να σας λογοκρίνει. Απόδειξη αυτού, ότι σας δώσαμε ξανά την δυνατότητα να κάνετε χρήση του Βήματος. Η παρατήρησή μας είχε να κάνει με το γεγονός ότι κατά την ακρόαση των φορέων δεν διατυπώσατε στην κριτική που κάνατε, δεν σας είπα ότι είστε υποχρεωμένη να το κάνετε, αλλά λέω όταν γίνεται μια κριτική η οποία ενέχει προσωπικά χαρακτηριστικά δημιουργούνται προσωπικά ζητήματα. Εάν βρίσκονταν εδώ ο Πρόεδρος του ΕΩΤΕΕ ο κ. Μπάμαλης, προφανώς θα ένιωθε την ανάγκη να υπερασπιστεί τον εαυτό του. Αυτό είπα και τίποτα παραπάνω.

Συνέχιζω, για την οργάνωση της συζήτησής μας, επειδή δόθηκε ο λόγος στην, κυρία Πιπιλή, όμως όλοι νομίζω αναγνωρίσατε ότι η κυρία Πιπιλή ακολούθησε κατ’ αρχήν την προτροπή για τον χρόνο. Εάν θεωρείτε σκόπιμο να κάνετε μία τρίλεπτη παρέμβαση πριν δώσω το λόγο στον Υπουργό, μπορείτε να το κάνετε ή αλλιώς αν θέλετε να υπάρξει δευτερολογία. Θέλετε να γίνει μια μικρή τοποθέτηση τώρα όλων των υπολοίπων Εισηγητών και Ειδικών Αγορητών; Να υπάρξει δευτερολογία; Τι θέλετε; Επειδή από τον Κανονισμό προβλέπεται αν επιθυμεί κάποιος να δευτερολογήσει, επιτρέπεται από τον Κανονισμό.

Τον λόγο έχει κύρια Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Η άποψη η προσωπική, επειδή με ρωτάτε και έχω το λόγο, είναι ότι για την οργάνωση της συζήτησης προτείνω να αποδεχτούμε την οργάνωση που προτείνει το Προεδρείο σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία. Εγώ νομίζω ότι επειδή υπήρχε μεγάλη άνεση χρόνου, κυρία Λιακούλη, σε όλους τους Εισηγητές και τους Ειδικούς Αγορητές, εάν θεωρείτε σκόπιμο μετά την ολοκλήρωση της αγόρευσης της Εισηγήτριας της Πλειοψηφίας, για δύο λεπτά να ειπωθεί κάτι από όποιον κάνει χρήση αυτού και να ολοκληρώσουμε με τον κ. Υπουργό.

Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ (Εισηγήτρια της Μειοψηφίας):** Εγώ πιστεύω ότι πρέπει να δοθεί ο λόγος στην κυρία Αδαμοπούλου, η οποία κατονομάστηκε. Όσον μας αφορά, δε νομίζω ότι θα χρησιμοποιήσω καμία δευτερολογία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επομένως, να ακολουθήσουμε την κοινοβουλευτική τάξη. Ο κύριος Λαμπρούλης είχε την άνεση του λόγου του χρόνου και ανέπτυσσε τις θέσεις του. Ο κ. Χήτας δεν ζητάει να κάνει παρατηρήσεις, αλλά θα παρακαλούσα από το έδρανο για να μη χάνουμε περαιτέρω χρόνο. Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Με τίτλους, κύριε Πρόεδρε, και με ευλάβεια στο χώρο μου γιατί δεν προβλέπεται η διαδικασία όπως είπατε. Λοιπόν, σε ό,τι αφορά το θέμα που δημιουργήθηκε για τις αναφορές της Εισηγήτρια της συμπολίτευσης, της κυρίας Πιπιλή, εμείς αντιδράσαμε διότι επανέλαβε, δυστυχώς, στο τέλος της δευτερολογίας της ότι είδε ένα συντεχνιακό και ατομικό ανταγωνισμό. Σημείωσα ακριβώς, τις λέξεις για να μην τις ερμηνεύουμε αλλά να τις μεταφέρουμε. Τέτοιο πράγμα εάν το είδατε και εσείς κύριε Υπουργέ, ουαί και αλίμονο. Αλήθεια, δεν μπορούμε να κάνουμε προκοπή. Αν θεωρούμε ότι οποιοσδήποτε φορέας που μιλάει έχει πίσω στο μυαλό του συντεχνιακά συμφέροντα και ατομικούς ανταγωνισμούς, τότε πρέπει να βγείτε και επίσης, αυτό να μας το πείτε, κύριε Υπουργέ. Ότι εδώ έχουν οι κτηνίατροι μεταξύ τους, υπάρχει πρόβλημα με τους υπαλλήλους του Υπουργείου Εσωτερικών. Πως εμείς θα την καταλάβουμε την συντεχνία που λέτε εσείς;

Δεύτερον, είπε η κυρία Πιπιλή, πάγιο αίτημα όλων των φιλοζωικών σωματείων ήταν να φύγει από το ΥΠΑ, από το Υπουργείο Αγροτικής Ανάπτυξης, η αρμοδιότητα για τα ζώα συντροφιάς και να έρθει στο Υπουργείο Εσωτερικών. Εμείς, τα έβγαλα εδώ παρότι δεν τα εκτύπωσα όλα, τα έχω ηλεκτρονικά αλλά, θα φέρω αύριο στην Ολομέλεια. Βρήκα αυτά που μου ζητήσατε, κύριε Υπουργέ να σας τα δώσω διότι, οι συνεργάτες μας πολλές φορές, για να μην αναφερθώ σε εσάς, διαβάζουν τα υπομνήματα αλλά, η πολιτική ματιά είναι του πολιτικού προσώπου που έχει και την ευθύνη.

Εγώ, κύριε Υπουργέ, έχω την αίσθηση ότι αυτά τα υπομνήματα δεν τα διαβάσατε σελίδα-σελίδα. Δεν το λέω υποτιμητικά. Σας το λέω ειλικρινά. Θεωρώ ότι πρέπει να τα διαβάσετε πριν την Ολομέλεια. Όταν είπα ότι οι φορείς μας έχουν υπερκεράσει σ αυτό το νομοσχέδιο, εννοώ ότι έχουν μιλήσει τεχνικά, νομοτεχνικά και έχουν πει πολύ σοβαρά πράγματα, ουσιαστικά, πολύ περισσότερα από αυτά που λένε τα κόμματα και οι βουλευτές. Άρα, αυτά που λέτε, λοιπόν, με τις παραγράφους και που βρίσκεται αυτό, βρίσκεται. Στην ομοσπονδία Ζωοφιλικών Σωματείων Ελλάδας, παραγράφους σας τις έχω σημειώσει. Βρίσκονται αυτά που έχω εδώ μπροστά μου εκτυπωμένα, στο υπόμνημα της ΠΕΚΔΙΚ και της ΠΟΓΕΔΥ, για το σχέδιο νόμου για τα ζώα συντροφιάς. Μέσα σε μια παράγραφο σημειώνω, κύριε Υπουργέ, όπως βλέπετε, γράφουν «είμαστε άφωνοι». Φανταστείτε, «είμαστε άφωνοι». Αυτά όλα, πρέπει να τα δείτε με πολύ μεγάλη προσοχή.

Τελειώνοντας, λέω το εξής. Κοιτάξτε, ο καθένας έχει τα βιώματα του, έχει τις εμπειρίες του. Εμείς, σεβόμαστε από θέση αρχής και τα φιλοζωικά και τον αγώνα της κυρίας Πιπιλή. Προσωπικά την γνωρίζουμε. Δεν ήρθε σήμερα, να συστηθεί στη Βουλή. Γνωρίζουμε ότι πραγματικά, γι’ αυτό το θέμα πονάει με ευαισθησία, με ενσυναίσθηση. Να τα λέμε κι αυτά. Μην λέμε μόνον τα άλλα, τα τεχνικά. Αλλά, σε τεχνικό επίπεδο υπάρχει πρόβλημα. Όταν το σύμπαν όλο σας λέει, κοιτάξτε εδώ τώρα, κύριε Υπουργέ. Μέσα στο υπόμνημα υπάρχει η λέξη trafficking. Δεν μπορείτε να το προσπεράσετε αυτό, να πείτε δεν το βλέπω. Λένε trafficking. Πρέπει να το απαντήσει ο Υπουργός αυτό. Δεν θα το απαντήσω εγώ κύριε Υπουργέ. Εγώ θα το μεταφέρω στη Βουλή και θα πω, ισχύει; Αν ισχύει, θα πείτε, εσείς, όχι δεν ισχύει το έβγαλαν από το μυαλό τους, λένε αλλά αντί άλλων, έχουν αυτό το συντεχνιακό συμφέρον, το οποίο και εγώ καταγγέλλω κυρία Λιακούλη. Μην καταγγέλλετε τη Λιακούλη. Είτε την καταγγέλλετε, είτε δεν την καταγγέλλετε. Αυτό έχει την αξία την μεγάλη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κατ΄ αρχάς, θα ήθελα να πω ότι εγώ δεν συστήθηκα ως φιλόζωη. Το θεωρώ πραγματικά υποκριτικό να διατυμπανίζουμε πόσο πολύ αγαπάμε τα ζώα. Μου θυμίζει τους ιεροκήρυκες της αγάπης και της νηστείας, που πολλοί από αυτούς είναι οι πιο μισάνθρωποι και αυτοί οι οποίοι αμαρτάνουν πιο πολύ απ’ όλους. Δεν υπαινίσσονται κάτι για οποιονδήποτε. Κι εγώ είχα σκυλάκια και γατάκια και τα αγαπάω πάρα πολύ. Δεν βγήκα τόσο πολύ να το διατυμπανίσω.

Από κει και πέρα, όταν αναφέρθηκα σε επιστήμονες του Υπουργείου Εσωτερικών αναφέρθηκα σε εξειδικευμένες υπηρεσίες επιστημονικές, όπως είναι η κτηνιατρική υπηρεσία η οποία μέχρι τώρα υπάγεται στο Υπουργείο Αγροτικής Ανάπτυξης. Έγινε παραποίηση των λεγομένων μου από την κυρία Πιπιλή. Χαίρομαι όμως πάρα πολύ, γιατί από τις επισημάνσεις που έκανε στον Υπουργό, τελικά φαίνεται ότι η κυρία Πιπιλή ακριβώς επειδή αγαπάει τα ζώα συντάσσεται μαζί μας εντέλει, γιατί γύρισε και έκανε υποδείξεις στον Υπουργό ότι θα πρέπει τελικά τα Υπουργεία, άρα και το Εσωτερικών, να στελεχωθεί από τους απαραίτητους επιστήμονες.

Συνομολόγησε δηλαδή, πως το Υπουργείο Εσωτερικών δεν έχει τους εξειδικευμένους επιστήμονες. Αφού, λοιπόν, υπάρχει ήδη το επιστημονικό προσωπικό του Υπουργείου Αγροτικής Ανάπτυξης, εγώ εξακολουθώ και ρωτάω και όχι μόνο εγώ και οι συνάδελφοι γιατί να γίνεται αυτή η μεταφορά αρμοδιοτήτων στο Υπουργείο Εσωτερικών. Γιατί να αφαιρούνται τόσες αρμοδιότητες για την προστασία και την εποπτεία των προγραμμάτων διαχείρισης από τις κτηνιατρικές υπηρεσίες του Υπουργείου Αγροτικής Ανάπτυξης, όταν υπάρχει η αρμόδια υπηρεσία, όταν έχει αποδειχθεί ότι είναι αποτελεσματική. Γιατί να προκαλούμε και δυσλειτουργικότητα και δυσκαμψία, αλλά και πολύ περισσότερο γιατί τελικά να επιλέγεται μία λύση για την οποία σας καταγγέλλουν οι φορείς ότι είναι μία λύση που μόνο τη διασφάλιση της προστασίας των ζώων δεν παρέχει, αλλά ακριβώς ανοίγει την κερκόπορτα για τη διευκόλυνση της παράνομης διακίνησης, το trafficking και τα λοιπά, τα παράνομα καταφύγια και όλα αυτά τα οποία έχουμε πει.

Ζήτησε, λέει, η πλειοψηφία των σωματείων ακριβώς τη σύνταξη του νομοσχεδίου και τη μεταφορά αρμοδιοτήτων. Καλώ την κυρία Πιπιλή, δεν είναι εδώ όμως τώρα για να με ακούσει, εγώ ήμουν εδώ και την άκουσα, αύριο στην Ολομέλεια να κατονομάσει τα σωματεία που ζήτησαν ακριβώς αυτή τη μεταφορά αρμοδιοτήτων. Να τα κατονομάσει ένα ένα. Να καταθέσει στα πρακτικά λίστα. Γιατί πώς είναι δυνατόν να το έχουν ζητήσει τα σωματεία που είπε και το 80% των φορέων στη δημόσια διαβούλευση να έχουν υποβάλει αρνητικά σχόλια;

Σταματάω εδώ και θέλω απάντηση στο ερώτημά μου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκαν οι καταληκτικές αγορεύσεις και παρατηρήσεις των Εισηγητών και των Ειδικών Αγορητών επί του νομοσχεδίου του Υπουργείου Εσωτερικών. Δεν έχει ζητήσει τον λόγο κάποιος Βουλευτής που συμμετέχει μέσω της τηλεδιάσκεψης στις εργασίες της Επιτροπής μας.

Οπότε, κύριε Υπουργέ, ο λόγος σε εσάς για να απαντήσετε, να δώσετε τις διευκρινίσεις που εσείς κρίνετε σκόπιμο πριν το νομοσχέδιο εισαχθεί αύριο στην Ολομέλεια της Βουλής για την τελική συζήτηση και ψήφιση.

Ο Αναπληρωτής Υπουργός Εσωτερικών, ο κ. Στέλιος Πέτσας έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Είναι πραγματικά ένα από τα νομοσχέδια που κανείς πρέπει να τα δει στην πραγματική τους διάσταση, την τεράστια δηλαδή κοινωνική διάσταση που έχει και την τεράστια πολυπλοκότητα που έχει. Γι’ αυτό, θα πάρω λίγο χρόνο στην αρχή να τοποθετηθώ στο σύνολο όσων παρατηρήσεων είχαν τις δύο προηγούμενες Συνεδριάσεις οι Βουλευτές είτε της Συμπολίτευσης είτε της Αντιπολίτευσης.

Καταρχάς, όταν έχουμε να αντιμετωπίσουμε ένα πρόβλημα, ένα τόσο μεγάλο πρόβλημα, θα πρέπει να δούμε ποια είναι οι μέτοχοι του προβλήματος. Φυσικά, είναι οι ιδιοκτήτες των ζώων συντροφιάς, φυσικά είναι η αυτοδιοίκηση, φυσικά είναι τα φιλοζωικά σωματεία, φυσικά εμπλέκονται οι επιστημονικοί σύλλογοι, κατεξοχήν οι κτηνίατροι, φυσικά εκπαιδευτές, εκτροφείς επαγγελματίες και μη. Υπάρχουν φυσικά και όλοι οι υπόλοιποι πολίτες αυτής της κοινωνίας, οι οποίοι είτε επιθυμούν πράγματι τα ζώα να έχουν τις συνθήκες ευζωίας που επιβάλλει ο πολιτισμός μας, είτε φοβούνται όταν βλέπουν ότι δεν τηρούνται αυτοί οι κανόνες ή όταν βλέπουν αγέλες αδέσποτων να απειλούν είτε τους ίδιους είτε μέλη της οικογένειάς τους.

Εμείς, σαν Κυβέρνηση και η οργανωμένη πολιτεία πρέπει να λάβει υπόψη όλο το φάσμα των ανθρώπων ή των προσώπων εκείνων οι οποίοι εμπλέκονται και είναι μέτοχοι του προβλήματος.

Επίσης, όταν έχουμε τους μετόχους του προβλήματος δεν πρέπει τη μια στιγμή να τους θεωρούμε ότι είναι υπεύθυνοι και την άλλη στιγμή να θεωρούμε ότι είναι ανεύθυνοι όποτε μας βολεύει.

Παράδειγμα, δεν μπορεί να είναι υπεύθυνος ο ιδιοκτήτης και ξαφνικά να γίνεται ανεύθυνος, όταν πηγαίνει στην παραλία και το αντίθετο. Ή δεχόμαστε ότι είναι υπεύθυνος ή δεχόμαστε ότι είναι ανεύθυνος. Δεν μπορεί να αλλάζουμε για το ίδιο πρόσωπο τη συμπεριφορά του, εκτός αν αναγνωρίζουμε πραγματικές καταστάσεις και ερχόμαστε να τις αντιμετωπίσουμε. Εμείς προσπαθούμε μέσα από το πολύπλοκο πλαίσιο που υπάρχει - και πρέπει να το αναγνωρίσετε - να κάνουμε ό,τι καλύτερο μπορεί να γίνει για να βρεθεί η κατάλληλη ισορροπία.

Πώς βρίσκουμε αυτή την ισορροπία;

Αναφέρθηκε για παράδειγμα ότι δεν καλέσαμε φορείς για να ακούσουμε την γνώμη τους πριν αναζητήσουμε την ισορροπία και δεν καλέσαμε γεωπόνους, καλέσαμε κτηνιάτρους, καλέσαμε τον Πανελλήνιο Κτηνιατρικό Σύλλογο.

Γιατί θα έπρεπε σε κάθε ζήτημα να καλούμε κάθε συνδικαλιστική οργάνωση, όπως για παράδειγμα θα μπορούσε να είναι η οποιαδήποτε συνδικαλιστική οργάνωση που εκφράζει ένα τμήμα είτε στη δημόσια διοίκηση είτε στον ιδιωτικό τομέα;

Καλέσαμε τον Πανελλήνιο Κτηνιατρικό Σύλλογο, αλλά δεν σημαίνει αυτό ότι δεν ακούσαμε τη φωνή των κτηνιάτρων.

Επίσης, γιατί γίνεται τόσος ντόρος για την αρμοδιότητα;

Υπάρχει κάποιος χρυσός κανόνας που ακολουθείται στην Ευρώπη ή αλλού που λέει ότι σώνει και καλά το Υπουργείο Γεωργίας αλλού ή το Υπουργείο Αγροτικής Ανάπτυξης και Τροφίμων στην Ελλάδα πρέπει να έχει την αρμοδιότητα αυτή;

Η εμπειρία στην Ευρώπη είναι μεικτή. Στην Αυστρία και στην Ιταλία είναι στο Υπουργείο Υγείας, στην Ισπανία είναι μεικτή στο Υπουργείο Υγείας, στο Υπουργείο Αγροτικής Ανάπτυξης και αλλού.

Γιατί, δηλαδή, έχουμε τόσο δογματισμό;

Μας ενδιαφέρει να κατοχυρωθεί μια αρμοδιότητα και να μη μεταφέρεται ποτέ πουθενά αλλού ή μας ενδιαφέρει η προστασία, το αγαθό το οποίο θέλουμε να προάγουμε και εν προκειμένω για μας είναι ξεκάθαρη η τοποθέτησή μας από το Νοέμβριο του 2018. Ο ίδιος ο Πρόεδρος της Νέας Δημοκρατίας και νυν Πρωθυπουργός είχε τοποθετηθεί ξεκάθαρα, ότι θεωρεί για τα θέματα φυσικά που έχουν να κάνουν με τα θέματα της κτηνιατρικής υπηρεσίας αυτά να παραμένουν στο Υπουργείο Αγροτικής Ανάπτυξης, όμως όλα τα υπόλοιπα θέματα που σχετίζονται με την οργάνωση του πλαισίου προστασίας, επειδή είναι πιο κοντά στην καρδιά της Τοπικής Αυτοδιοίκησης πρόθεσή μας είναι να μεταφερθούν εκεί.

Το συγκεκριμένο σλόγκαν - ας μου επιτραπεί η έκφραση – «κανένα ζώο αδέσποτο, κανένα ζώο κακοποιημένο», είναι κάτι που από το 2018 είναι η σημαία μας και αυτό προσπαθούμε να κάνουμε με το νομοσχέδιο, να το προάγουμε.

Σας είπα και χθες στο κλείσιμο της συζήτησής μας, ότι εμείς πιστεύουμε ότι και στα δύο κάνουμε ένα βήμα μπροστά. Όσον αφορά τα θέματα των αδέσποτων ότι μειώνουμε τη δεξαμενή, μειώνουμε τη δεξαμενή και από το επίπεδο των δεσποζόμενα ζώων μέσω των κανόνων που θεσπίζουμε για τους ιδιοκτήτες και την υπεύθυνη ιδιοκτησία και τους κανόνες αναπαραγωγής και εδώ θα ήθελα να είναι καταλυτικά ξεκάθαρη η τοποθέτηση των πολιτικών δυνάμεων.

Είναι υπέρ της στείρωσης της καθολικής ή όχι ;

Θα ήθελαν εξαιρέσεις ή όχι;

Εδώ ανοίγω μία παρένθεση για να πω, ότι στο αρχικό σχέδιο νόμου το οποίο ήταν εξαντλητικό, προϊόν διαλόγου για πάνω από ένα έτος και μην κάνετε πως δεν το καταλαβαίνετε αυτό, προέβλεπε καθολική στείρωση χωρίς εξαιρέσεις και χωρίς εναλλακτικά και μας λέτε και η κυρία Λιακούλη και άλλοι - δεν θέλω να προσωποποιήσω, απλώς το αναφέρω για να είναι πιο ζωντανή η συζήτησή μας - ότι δεν λάβαμε υπόψη τα σχόλια.

Μα, τα 28.000 σχόλια, τα 14.000 σχόλια αφορούσαν τα δύο άρθρα το 5 και το 6 και μάλιστα το άρθρο 5 ήταν κατά της στείρωσης.

Ερχόμαστε εμείς και βρίσκουμε μία προσαρμογή για να μπορέσουμε και τη δέσμευσή μας να υλοποιήσουμε, αλλά και να κάνουμε βήματα μπροστά στο να περιορίσουμε τη δεξαμενή των αδέσποτων από τα δεσποζόμενα ζώα και λέμε στείρωση ή εναλλακτικά ο τρόπος προσδιορισμού με το γενετικό υλικό, ώστε να εξασφαλίζεται η σωστή ιχνηλάτηση. Αν κάποιος δεν το θέλει αυτό και θέλει να είναι καθολική η στείρωση, όπως κατάλαβα ότι είναι η Ελληνική Λύση να το πει, ότι θέλει να υπάρχει ξεκάθαρα η καθολική στείρωση και όχι να τσαλαβουτάμε όπου θέλουμε για να κάνουμε απλώς κριτική.

Είναι πολύ δύσκολο να βρει κανείς την ισορροπία σάς διαβεβαιώ και όσον αφορά για τις συζητήσεις μας ξανά με τους φορείς και τα σχόλια όχι μόνο τα υπομνήματα, κυρία Λιακούλη, να διαβάσουμε, έχω αφιερώσει πάρα πολλές ώρες συνομιλίας με όλους αυτούς, αλλά και ατομικά με ανθρώπους που έχουν ζώα και ούτε εγώ θα επικαλεστώ τη φιλοζωία μου. Και εγώ υπήρξα και στο παρελθόν όχι μόνο με σκύλο, αλλά και με άλλα ζώα και μάλιστα τώρα που τα παιδιά μας μεγαλώνουν και δεν θεωρούν πώς πολλές φορές πέφτουν θύμα τα ζώα σε ένα παιχνίδι, θα εμπλουτιστεί η οικογένειά μας με κατοικίδιο.

Τι σημαίνει αυτό;

Ότι δεν πρέπει να έχουμε τα αυτιά μας ανοιχτά σε όποιον κάνει οποιοδήποτε σχόλιο; Μόνο μία Φιλοζωική θα λαμβάνουμε υπόψη ή θα λαμβάνουμε πολλούς περισσότερους; Τους ατομικούς φιλόζωους που δεν έχουν κανένα κίνητρο και έσωσαν τόσα ζώα για παράδειγμα στη Βαρυμπόμπη, όπως είπε και η κυρία Πιπιλή, δεν θα τους λάβουμε υπόψη;

Την εμπειρία τη δικιά μας την καθημερινή δεν θα τη λάβουμε υπόψη;

Άρα, επαναλαμβάνω η βασική φιλοσοφία ήταν να ακούσουμε όλους, να συνομιλήσουμε με όλους και να τηρήσουμε την προεκλογική μας δέσμευση η οποία εγκρίθηκε από τον ελληνικό λαό και ήταν ξεκάθαρη από το 2018.

Πάμε τώρα σε μια άλλη δεξαμενή, για τα αδέσποτα ζώα. Δεν θα έπρεπε να βάλουμε κανόνες εκεί; Οι κανόνες που βάζουμε περιλαμβάνουν φυσικά και ένα μεγαλύτερο αριθμό καταφυγίων με σύγχρονες προϋποθέσεις. Το κάνουμε στο σχέδιο νόμου, κάποιοι θεωρούν ότι δεν είναι ικανοποιητικό θα δούμε λίγο τι μπορούμε να κάνουμε εκεί, όμως υπάρχει το ζήτημα ότι διευκολύνουμε και τη δυνατότητα της αναδοχής από ανθρώπους που ενδιαφέρονται. Εσείς απ’ ό,τι καταλαβαίνω οι πιο πολλοί λέτε όχι.

Μπορούμε, λοιπόν, να βρούμε ένα ζωάκι σήμερα, που είναι ταλαιπωρημένο στον δρόμο και να το πάρουμε χωρίς να υπάρχει πουθενά, αλλά όταν πάμε να το βάλουμε σε ένα πλαίσιο, που θα είναι ξεκάθαρο ποιος είναι ο ανάδοχος, θα είναι ξεκάθαρο ποιος είναι αυτός ο όποιος μπορεί να ακολουθήσει την διαδικασία να έχει στο σπίτι του το ζώο αυτό από την φιλοζωική ή από το δήμο, γιατί κάπου εκεί θα είναι καταγεγραμμένο και εκείνος θα παραμένει ιδιοκτήτης λέτε, όχι. Δηλαδή, ναι στο γκρίζο, ναι στο μαύρο, όχι σε κάτι που πάμε να βάλουμε ένα πλαίσιο, ώστε να το παρακολουθούμε.

Εμείς αναλαμβάνουμε την ευθύνη και το όποιο κόστος θέλετε της κριτικής για να βάλουμε ένα πλαίσιο καλύτερο κατά την άποψή μας, που να μειώνει λοιπόν τον αριθμό των αδέσποτων, αλλά και να βελτιώνει την ζωή τους μέχρι να βρουν άνθρωπο που θα τα υιοθετήσει.

Άλλα ζητήματα, πέραν από των φορέων και των αρμοδιοτήτων. Υπάρχουν συγκεκριμένες παρατηρήσεις σε άρθρα, τα οποία θα προσπαθήσω όμως να τα βάλω στη λογική που είπα και πριν. Δεν μπορεί να τσαλαβουτάμε και να πατάμε σε δύο βάρκες.

Λέμε, για παράδειγμα, στο άρθρο 4, παρ.6 που είπε η κυρία Αδαμοπούλου. Δεν επιθυμεί την τριετία μετά την παύση, όταν δεν έχουμε σημεία ζωής ενός ζώου, δεν επιθυμεί να είναι μετά από τρία χρόνια η διαγραφή από τα μητρώα, αλλά να είναι εσαεί καταγεγραμμένο το ζώο εκεί.

Ρωτώ, το πρακτικό θέμα, ένας σκύλος πέντε ετών, μετά από δέκα χρόνια θα παραμένει γραμμένος στο Μητρώο; Μετά από 20 χρόνια γραμμένος στο Μητρώο; Δεν θα πρέπει κάποια στιγμή να παίρνουμε μια ευθύνη τι θεωρούμε εύλογο; Είπα και χθες ότι το πλαίσιο του νομοσχεδίου είναι δυναμικό, θα αξιολογείται, προβλέπεται η αξιολόγησή του, ώστε να δούμε τι πάει καλά, τι πάει λάθος και να το βελτιώσουμε. Δεν διεκδικούμε ότι ξέρουμε τα πάντα. Κάνουμε ένα βήμα μπροστά. Να συζητήσουμε, εάν δεν θέλετε τρία και θέλετε πέντε, αλλά είναι δυνατόν να είναι εσαεί;

Εγώ είμαι εδώ για να ακούσω τέτοια πράγματα και να τα δούμε μέχρι αύριο το πρωί που μπορούμε να καταθέσουμε νομοτεχνικές και αν θέλετε να πω ότι αύριο το πρωί στις νομοτεχνικές να λάβω και μια ευρύτερη γκάμα από αυτές που είχα ενδεχομένως ενδεικτικά να σας πω σήμερα, αλλά να έχουν μια λογική να μην είναι εσαεί ανοιχτό αυτό το ζήτημα.

Επίσης, στο άρθρο 39 πάλι δεν μπορεί να τσαλαβουτάμε σε δύο βάρκες. Δεν μπορεί να λέμε ότι δεν υπάρχουν κτηνίατροι. Το άρθρο 39, παρ.1 α λέει ξεκάθαρα «Εκπρόσωπο του Πανελλήνιου Κτηνιατρικού Συλλόγου. Δεν θέλαμε αυτόν και θέλαμε έναν άλλον, έναν του ΓΕΩΤΕΕ, να είναι μιας συνδικαλιστικής οργάνωσης κτηνιάτρων του Υπουργείου Αγροτικής Ανάπτυξης; Αυτό είναι θέμα άλλο. Όχι ότι δεν υπάρχουν οι κτηνίατροι μέσα, όχι να λέμε απλώς αυτό που θέλουμε για να χαϊδέψουμε κάποια αυτιά.

Στο άρθρο 7 ακούσαμε πολλά λόγια εναντίον της διάταξης αυτής, αλλά και των προθέσεών μας, ότι διευκολύνουμε το εμπόριο, ότι κάνουμε έγκλημα είπε η κυρία Αδαμαπούλου, trafficking είπε η κυρία Λιακούλη. Μα είναι δυνατόν.

Το άρθρο 7 λέει ξεκάθαρα με διαφάνεια, τι συμβαίνει στην υπόθεση της υιοθεσίας και ξεκάθαρα επίσης με διαφάνεια, τι συμβαίνει για τα ζώα που μετακινούνται στο εξωτερικό. Τα υπόλοιπα πραγματικά αδυνατώ να τα κατανοήσω. Εάν έχετε διαφωνία επί του συγκεκριμένου άρθρου, επί της συγκεκριμένης διάταξης, της συγκεκριμένης παραγράφου, που δεν προάγει αυτό που θέλετε, δηλαδή τη διαφάνεια, να μας το πείτε, αλλά δεν θα ποινικοποιήσουμε τη διάθεση κάποιου να υιοθετήσει ένα ζώο, γιατί σκεφτόμαστε ότι ο ίδιος που είναι υπεύθυνος και θα προσέχει το ζώο του στην παραλία, ξαφνικά παύει να είναι υπεύθυνος και το εξάγει στο εξωτερικό για όφελος.

Επίσης, ακούστηκαν πολλά και για το άρθρο 49 από τον κ. Λαμπρούλη, αλλά και από την Εισηγήτρια της Αξιωματικής Αντιπολίτευσης.

Θα πω την εμπειρία μου μόνον τους τελευταίους οκτώ μήνες. Υπάρχουν πάρα πολλές περιπτώσεις έργων, τα οποία ωφελούν τους δήμους και τους δημότες τους κι όμως για μικροκομματικούς, μικροπολιτικούς, μικροσυντεχνιακούς λόγους, εντός των δημοτικών συμβουλίων, δεν εγκρίνονται από τα δημοτικά συμβούλια. Δηλαδή, ένα έργο, για παράδειγμα, του Προγράμματος Αντώνης Τρίτσης, που θα πάει να ενταχθεί στο πρόγραμμα, μετά από αξιολόγησή του από την Επιτροπή Αξιολόγησης και υπογραφή από τον Υπουργό Εσωτερικών, δεν θα το εγκρίνει το δημοτικό συμβούλιο και θα περιμένουμε, συνεχώς, την αέναη κόντρα μεταξύ των παρατάξεων, όταν είναι σαφές, ότι έχει υποβληθεί από τον ίδιο το δήμο και έχει εγκριθεί από την οικονομική επιτροπή; Δεν θα πρέπει να δώσουμε μία διέξοδο σε έργα που ωφελούν τους δημότες και τα οποία θα μπορούσαν να είναι όμηροι, συνεχώς, μιας αέναης μικροπολιτικής ατζέντας; Και αυτό προκύπτει, ακριβώς, γιατί κάποιοι, όταν θέσπισαν το νόμο Σκουρλέτη, σκοπό δεν είχαν να εκφράσουν μειοψηφίες. Σκοπό είχαν να βάλουν τρικλοποδιά στην εκλεγμένη δημοτική αρχή, η οποία εξελέγη - στο κάτω κάτω της γραφής για να υλοποιήσει ένα πρόγραμμα - από τους δημότες.

Κύριε Πρόεδρε, θα ήθελα να επιφυλαχτώ για τις νομοτεχνικές βελτιώσεις, τις οποίες θα καταθέσω αναλυτικά αύριο το πρωί και θα συμπληρώσω και κάποιες από αυτές που ακούστηκαν, σήμερα. Θα πω, όμως, ενδεικτικά, ότι σίγουρα θα αφορούν το άρθρο 23 παράγραφος 5, για τα θέματα των τρωκτικών που είπαμε και πριν. Ακούμε τις ενστάσεις, για να είναι ξεκάθαρο το ζήτημα και να μην υπάρχει ζήτημα με την έρευνα.

Σίγουρα θα έχουμε νομοτεχνική στο άρθρο 35 παράγραφος 11, γιατί υπήρχε ένα τυπογραφικό λάθος εκεί σε σχέση με τις 16 εβδομάδες, που είναι το σωστό, αντί για τις 12.

Υπάρχουν τα θέματα που έχουν να κάνουν με τη σχέση αδειοδοτημένων καταφυγίων από φιλοζωικές οργανώσεις και αναδόχους και επειδή θέλουμε να το διευκολύνουμε, θα κάνουμε μια παρέμβαση στο άρθρο 2 παράγραφος 7.

Στο άρθρο 2 παράγραφος 24, επειδή υπήρχε εκεί ένα ζήτημα - το έθεσε και ο κ. Χήτας, ακούστηκε και από άλλους - για τα ιπποειδή, θα κάνουμε μια διαγραφή της λέξης «συντροφιάς», ώστε να είναι σίγουρο ότι η κακοποίηση αφορά όλα τα ζώα και όχι μόνο τα ζώα συντροφιάς.

Επίσης, και άλλα ζητήματα που έχουν να κάνουν και με τις συνθέσεις – που άκουσα - των επιτροπών, αλλά και άλλα θέματα που έχουμε θίξει, τα οποία θα τα καταθέσω αύριο το πρωί, μόλις ξεκινήσει η συνεδρίαση της Ολομέλειας, κύριε Πρόεδρε.

Θα ήθελα, όμως, να εκμεταλλευτώ λίγο ακόμη το χρόνο, για να πω δυο λόγια για μία τροπολογία, η οποία θα κατατεθεί σήμερα το απόγευμα και θα περιλαμβάνει διάφορα ζητήματα, τα οποία, ενδεικτικά, σας τα θέτω και θα την υποστηρίξω αύριο το πρωί κι αυτή αναλυτικά.

Το ένα ζήτημα που αφορά, είναι η παράταση του Προγράμματος Θησέας. Ένα πρόγραμμα παλιό, το οποίο βοήθησε πολύ σημαντικά την Τοπική Αυτοδιοίκηση το προηγούμενο χρονικό διάστημα και συνεχώς, επειδή κάποια προγράμματα που δεν έχουν κλείσει, δίνουμε παρατάσεις. Η παράταση, λοιπόν, θα δοθεί μέχρι 31.3.2022 από τη λήξη της, η οποία ήταν 31.12.2020.

Επίσης, θα έχουμε μία αναφορά στον εξορθολογισμό και στη μείωση στο προσήκον μέτρο των κυρώσεων που επιβάλλονται στους συνδυασμούς και τους υποψηφίους των εκλογών, για την ανάδειξη των δημοτικών και περιφερειακών αρχών, για πλημμέλειες που αφορούν τις εκλογικές τους δαπάνες, με αναδρομική ισχύ από την 25.3.2019, ημερομηνία έναρξης της προεκλογικής περιόδου των εκλογών της 26η Μαΐου 2019 και 2 Ιουνίου 2019.

Έχουμε τα ζητήματα που αφορούν την δυνατότητα σύναψης προγραμματικών συμβάσεων των ΟΤΑ και των φορέων Τοπικής Αυτοδιοίκησης με τη ΓΑΙΑΟΣΕ, η οποία αποτελεί τον θεσμοθετημένο φορέα της χώρας, για τη διαχείριση και εκμετάλλευση κινητής και ακίνητης σιδηροδρομικής περιουσίας και όπου αυτό απαιτείται, με τη σύμπραξη, φυσικά, της ΟΣΕ Α.Ε..

Την απαλλαγή, από υποχρέωση καταβολής ειδικού τέλους, για τη μελέτη, κατασκευή και επέκταση έργων ύδρευσης και αποχέτευσης των επιχειρήσεων που εξασφαλίζουν με ίδια μέσα, τη σύνδεσή τους με τα δίκτυα δημοτικής επιχείρησης ύδρευσης και αποχέτευσης των ΔΕΥΑ, χωρίς να εκπονηθεί μελέτη ή να πραγματοποιηθεί κατασκευή ή επέκταση έργων ύδρευσης και αποχέτευσης από την οικεία ΔΕΥΑ.

Επίσης, κάτι το οποίο είχαμε προαναγγείλει και το προηγούμενο χρονικό διάστημα, θα ξανανοίξουμε την πλατφόρμα για τα λεγόμενα αδήλωτα τετραγωνικά των δήμων. Θα δοθεί η δυνατότητα μέχρι 31.12.2021, ώστε να γίνει υποβολή δηλώσεων ορθών στοιχείων για τον καθορισμό επιφάνειας ή και τις χρήσεις ακινήτων δημοτών, με διαγραφή του συνόλου των προστίμων που προκύπτουν από τις διαφορές τετραγωνικών μέτρων και με την υποχρέωση των δηλούντων, να καταβάλουν τα τέλη που αντιστοιχούν στα ορθά τετραγωνικά μέτρα, σε εικοσιτέσσερις μηνιαίες δόσεις, υπολογιζόμενα από 1.1.2020, μέχρι την ημερομηνία της δήλωσης. Αλλά, για να είμαστε σίγουρα πάντα υπέρ των ανθρώπων που είχαν σπεύσει την πρώτη στιγμή και είχαν δηλώσει τα αδήλωτα τετραγωνικά, αυτοί που θα έρθουν τώρα, με το νέο άνοιγμα της πλατφόρμας, θα έχουν πρόστιμο 20% επί του ποσού που προκύπτει από τη διαφορά των τετραγωνικών μέτρων αυτού του διαστήματος.

Δηλαδή, πάντα θα πρέπει να λαμβάνουμε υπόψη μας τους ανθρώπους οι οποίοι εμπιστεύονται την πολιτεία, τρέχουν εντός των συγκεκριμένων χρονικών προθεσμιών, κάνουν χρήση των ευεργετημάτων και αυτοί οι οποίοι έχουν καθυστερήσει για τον οποιονδήποτε λόγο, θα πληρώσουν ένα μικρό πρόστιμο σε σχέση με τους προηγούμενους. Θυμίζω ότι τα πρόστιμα ήταν της τάξης του 60% κανονικά αν δεν εφαρμοζόταν αυτή η διάταξη. Θα σταματήσω εδώ, κύριε Πρόεδρε. Επιφυλάσσομαι αύριο το πρωί για τον πλήρη κατάλογο των νομοτεχνικών βελτιώσεων. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Υπουργέ. Για την τροπολογία που είπατε, η παράταση στο πρόγραμμα Θησέας είναι το παλαιό αυτό πρόγραμμα που είχε ξεκινήσει επί υπουργίας Προκόπη Παυλόπουλου και του αείμνηστου Θανάση Νάκου;

**ΣΤΥΛΙΑΝΟΣ ΠΕΤΣΑΣ(Αναπληρωτής Υπουργός Εσωτερικών):** Ακριβώς, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Έχουμε έργα που δεν έχουν ολοκληρωθεί.

**ΣΤΥΛΙΑΝΟΣ ΠΕΤΣΑΣ(Αναπληρωτής Υπουργός Εσωτερικών):** Υπάρχουν ένα- δύο έργα τα οποία θα πρέπει να λάβουμε υπόψιν και να ολοκληρωθούν και αυτά.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Μάλιστα.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εσωτερικών «Νέο πλαίσιο για την ευζωία των ζώων συντροφιάς - Πρόγραμμα «ΑΡΓΟΣ» και λοιπές διατάξεις Υπουργείου Εσωτερικών. Όπως προκύπτει από τις τοποθετήσεις των Εισηγητών, των Ειδικών Αγορητών και των μελών της Επιτροπής, τα άρθρα 1 έως και 51 γίνονται δεκτά ως έχουν κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Εσωτερικών «Νέο πλαίσιο για την ευζωία των ζώων συντροφιάς - Πρόγραμμα «ΑΡΓΟΣ» και λοιπές διατάξεις του Υπουργείου Εσωτερικών, γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Πιπιλή Φωτεινή, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

Τέλος και περί ώρα 12.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**